text:
SETLHOGO SA KA FA NTLE
Go Lepalepana le Letsapa le le Tseneletseng
ANIL o ne a lapile ka tsela e e feteletseng. O ne a simolotse tiro e ntšha ka gonne o ne a solofeditswe maemo mo tirong le madi a a oketsegileng. Mme jaanong o ne a bereka bosigo le ka mafelobeke, ka dinako dingwe a bereka diura di le 80 ka beke. A re: “Dilo di ne di tlhakatlhakane kwa ke neng ke bereka gone, mme ke ne ke rwele maikarabelo otlhe a tiro. Ke ne ka ipotsa gore: ‘Ke itsentse mo go eng? Fa ke sa dire diphetogo, ke sule.’” Anil o ne a simolola go tsenwa ke letsapa le le tseneletseng.
Letsapa le le tseneletseng la kwa tirong ga se fela go lapa go go tlwaelegileng e bile ga se fela kgatelelo e e bakiwang ke go bereka letsatsi le letsatsi. Letsapa le le tseneletseng le tsamaisana le maikutlo a go betwa ke pelo kgotsa a go sa nne le maatla. Batho ba ba nang le letsapa le le tseneletseng ga ba tlhole ba itumelela tiro ya bone, ga ba na sepe se se ba tlhotlheletsang e bile ga ba tlhole ba bereka sentle. Dipatlisiso di amanya letsapa le le tseneletseng le mathata a le mantsi a maikutlo kgotsa a botsogo.
Ke eng se se bakang letsapa le le tseneletseng? Gantsi le bakiwa ke tiro e ntsi. E re ka go na le kgatelelo ya maemo a ikonomi, bathapi bangwe ba batla gore badiri ba bone ba bereke diura tse dintsi, mme ka dinako dingwe ba sa ba duele madi a a kalo. Thekenoloji le yone e dira gore batho bangwe ba nne ba golagane le tiro ya bone, e dira gore batho ba palelwe ke go farologanya tiro le botshelo jwa letsatsi le letsatsi. Mo go ba bangwe, go tshaba go latlhegelwa ke tiro, go palelwa ke go laola tiro ya bone le go sa tshwarwe sentle kwa tirong ke gone go bakang gore ba nne le letsapa le le tseneletseng. Go sa itse gore ke eng se se tshwanetseng go tla pele le dikgotlhang tsa kwa tirong le tsone di ka baka letsapa le le tseneletseng.
Ka dinako dingwe, motho e ka nna ene a ipakelang letsapa. Batho bangwe ba bereka ditiro tse di ba jelang nako e ntsi e le gore ba fitlhelele mekgele ya bone kgotsa ba amogele madi a mantsi. Batho ba ba ntseng jalo ba ka iphitlhela ba se na nako e bile ba gomagomelwa ke letsapa le le tseneletseng.
Fa e le gore o na le letsapa le le tseneletseng le le bakiwang ke tiro, o ka le fenya jang? Boammaaruri ke gore go ka lebega go sa kgonege go fetola maemo a gago fa go bonala e kete ga go sepe se o ka se dirang. Le fa go ntse jalo, sekaseka dikgato tseno tse nnè tsa kafa o ka lepalepanang le letsapa le le tseneletseng ka gone. Go ka tswa go na le dilo tse dintsi tse o ka di dirang.
1. SEKASEKA GORE KE ENG SE SE TLANG PELE MO GO WENA.
Ke eng se se leng botlhokwa thata mo go wena? Batho ba le bantsi ba ka nna ba re kamano le lelapa le botsogo jo bo siameng ke tsone dilo tse di tlang pele. Mme tseno ke tsone dilo tse di tlhokomologiwang fa o na le letsapa le le tseneletseng.
Fa o itse gore ke eng se se tlang pele, o ipaakanyetsa go dira ditshwetso tse di thata mme o fetole maemo. Ka sekai, o ka nna wa bona gore tiro ya gago e tla dira gore o felele o na le letsapa. Le fa go ntse jalo, o ka nna wa akanya gore, ‘Nka se fetole tiro kgotsa ka fokotsa diura tsa tiro; ke tlhoka madi!’ Gone ke boammaaruri gore rotlhe re tlhoka madi, mme gone, re tlhoka madi a a kana kang le gone a re ikemiseditse go latlhegelwa ke dilo tse re di ratang thata ka ntlha ya madi?
Ela tlhoko gore o se ka wa dira gore dilo tse batho ba bangwe ba di tsayang di le botlhokwa di tlhotlheletse tsela e o lebang dilo ka yone. Dilo tse di tlang pele mo mothaping wa gago le tse di tlang pele mo go wena di ka tswa di sa tshwane. Batho ba bangwe ba ka nna ba tlhopha gore tiro e tle pele mo matshelong a bone, mme seo ga se reye gore le wena o tshwanetse go dira jalo.
MOLAOMOTHEO WA BAEBELE: “LE E LENG FA MOTHO A NA LE LETLOTLO, BOTSHELO JWA GAGWE GA BO NNE GONE KA NTLHA YA DILO TSE A DI RUILENG.”—LUKE 12:15
2. TLHOFOFATSA BOTSHELO JWA GAGO.
Gore o kgone go fokotsa kgatelelo o bo o nne le nako ya go dira dilo tse di botlhokwa thata mo go wena, o ka nna wa akanyetsa go bereka diura tse mmalwa, o ka nna wa kopa mothapi wa gago gore a go fokoletse tiro, kgotsa wa akanyetsa go batla tiro e nngwe. Le fa o ka dira tshwetso efe, o ka nna wa tlhoka go fetola boemo jwa gago jwa tsa madi le tsela e o tshelang ka yone. Mme seno se a kgonega e bile ga se thata jaaka re akanya.
Mo dinageng di le dintsi, botshelo jwa go nnela go reka dilo bo dira gore batho ba akanye gore ba tla itumela fela fa ba ka amogela madi a a rileng mme ba kgona go reka dilo tse di rileng. Mme boammaaruri ke gore ga go a nna jalo. Botshelo jo bo motlhofo bo ka dira gore motho a itumele a bo a kgotsofale le go feta. Gore motho a ipaakanyetse phetogo e e ntseng jalo, o tlhoka go fokotsa dilo tse a di rekang mme a boloke madi. Leka go fokotsa kgotsa go fedisa dikoloto. Tlotla ka diphetogo tse di tlhokegang le lelapa la gago mme o ba kope gore ba go eme nokeng.
MOLAOMOTHEO WA BAEBELE: “E RE KA RE NA LE DIJO LE SE RE IPIPANG KA SONE, RE TLA KGOTSOFALELA DILO TSENO.”—1 TIMOTHEO 6:8
3. ITHUTE GO GANA FA O FIWA TIRO E E OKETSEGILENG.
Fa e le gore o na le tiro e ntsi kgotsa go na le mathata mangwe a a sa feleng kwa tirong, bua ka kgang eo le mothapi wa gago. Fa go kgonega mo neye tharabololo e e tla lo solegelang molemo loobabedi. Tlhomamisetsa mothapi wa gago gore o rata tiro ya gago mme o mo tlhalosetse gore ke eng se o ikaeletseng go se dira; le se o ka se kgoneng go se dira.
Dirisa temogo mme o nne tekatekano. Fa e le gore o batla go fokolediwa tiro, mothapi wa gago a ka nna a lebelela gore o fokolediwe le madi a o a amogelang. Akanya ka dilo tse di jaaka go latlhegelwa ke tiro mme o ipaakanyetse se o tla se dirang fa seo se direga. Se lebale gore o ka kgona go bona tiro motlhofo fa o sa ntse o bereka.
Tota le fa wena le mothapi wa gago lo dumalane ka dithulaganyo tsa tiro, go ka direga gore mo nakong e e tlang a go pateletse go dira tiro e e oketsegileng. Ke eng se se ka go thusang gore o nne o nitame? O se ka wa fetola maitlamo a o a dirileng. Fa o dira jalo, o tla kgona go kopa mong wa gago gore le ene a dire se se tshwanang, go akaretsa gore a go neye tiro e lo dumalaneng ka yone.
MOLAOMOTHEO WA BAEBELE: “A LEFOKO LA LONA LA EE LE REYE EE, NNYAA WA LONA, NNYAA.”—MATHAIO 5:37
4. DIRA DILO TSE DISHA.
Tota le fa o se na mathata a a kalo mo tirong, o ka nna wa tshwanelwa ke go itshokela kgatelelo e e rileng kgotsa batho ba go seng motlhofo go dirisana le bone le maemo mangwe a a sa itumediseng. Ka jalo, ipeele nako ya go ikhutsa ka mo go lekaneng mme o itlose bodutu ka tekatekano. Se lebale gore boitlosobodutu ga bo tlhoke go nna jo bo jang madi a mantsi gore bo lapolose wena le ba lelapa la gago.
Leka ka natla gore o nne le dilo tse o di dirang fa o se mo tirong, o tsalane le batho ba bangwe ba o sa berekeng le bone, mme o tile go dira gore tiro ya gago e nne yone e supang se o leng sone. Ka ntlha yang? Buka ya Your Money or Your Life ya re: “Se o leng sone se botoka go feta se o se dirang gore o bone madi.” Fa e le gore tiro ya gago ke yone e dirang gore o ikutlwe o le motho wa botlhokwa, o tla fitlhela go le thata gore tiro e se ka ya nna sone selo sa konokono mo botshelong jwa gago.
MOLAOMOTHEO WA BAEBELE: “BOIKHUTSO JO BO TLETSENG SEATLA BO BOTOKA GO NA LE TIRO YA BONATLA E E TLETSENG SEATLA GABEDI LE GO KGARATLHELA PHEFO.”—MORERI 4:6
A o ka kgona go dira diphetogo tse di tlhokegang gore o kgone go lepalepana le letsapa le le tseneletseng? Ee o ka kgona. Anil, yo o umakilweng kwa tshimologong ya setlhogo seno o ne a dira jalo. A re: “Ke ne ka bua le mothapi wa me wa mo nakong e e fetileng mme ka mo kopa gore a nneye tiro gape, mme o ne a e nnaya. Ke ne ke tlhabiwa ke ditlhong gore ke boe ke kopane le badirimmogo ka nna ka gonne ke ne ke ba boleletse gore ke bone tiro e e botoka. Mme madi a ke neng ke a amogela a ne a fokodiwa thata. Le fa go ntse jalo, ke ne ka nna le kagiso ya mogopolo le nako e ntsi le ba lelapa la me, mme ka kgona go dira dilo tse dingwe tse ke neng ke di tsaya di le botlhokwa thata.”


c: text/html

text:
1
Modimo o tlhola lobopo le motho
1E rile mo tshimologong Modimo wa tlhola legodimo le lefatshe. 2Lefatshe la bo le tobekanye fela, go sa itsege sepe; mme lefifi la bo le ntse fa godimo ga boteng. Mowa wa Modimo wa elama fa godimo ga metsi. 3 Modimo wa re: “A go nne lesedi.” Ga nna lesedi. 4Modimo wa bona lesedi fa le le molemo; mme Modimo wa farologanya lesedi mo lefifing. 5Modimo wa raya lesedi leina wa re: “Motshegare”; mme lefifi wa le raya leina wa re: “Bosigo”, mme ga nna maitseboa, ga ba ga nna moso, letsatsi le le lengwe fela.
6 Modimo wa re: “A go nne phuthologo fa gare ga metsi, e farologanye metsi le metsi.” 7Modimo wa dira phuthologo, wa farologanya metsi a a kwa tlase ga phuthologo le metsi a a kwa godimo ga phuthologo; ga nna jalo. 8Modimo wa raya phuthologo leina, wa re “Legodimo”. Ga nna maitseboa, ga ba ga nna moso, letsatsi la bobedi.
9Modimo wa re: “A metsi a a kwa tlase ga legodimo a phuthegele felo go le gongwe, komelelo ya lefatshe e bonale.” Ga nna jalo. 10Modimo wa raya komelelo leina wa re “Lefatshe”; phuthegelo ya metsi wa e raya leina wa re: “Mawatle”. Modimo wa bona fa go le molemo. 11Modimo wa re: “A lefatshe le tlhoge bojang, morogo o o tsalang peo, le setlhare sa loungo se se ungwang ka fa losikeng lwa sone, se peo ya sone e leng mo teng ga lone mo lefatsheng.” Ga nna jalo. 12Lefatshe la tlhoga bojang, morogo o o tsalang peo ka fa losikeng lwa one, le setlhare se se ungwang loungo lo peo ya sone e leng mo teng ga lone, ka fa losikeng lwa sone. Modimo wa bona fa go le molemo. 13Ga nna maitseboa, ga ba ga nna moso, letsatsi la boraro.
14Modimo wa re: “A go nne masedi mo phuthologong ya legodimo go farologanya motshegare le bosigo, a nne sesupo sa dipaka, le go nna malatsi le dingwaga. 15A nne masedi mo phuthologong ya legodimo, go bonesa lefatshe.” Ga nna jalo. 16Modimo wa dira masedi a magolo a mabedi: lesedi le legolo gore le laole motshegare, le lesedi le lebotlana gore le laole bosigo; wa dira le dinaledi. 17Modimo wa a tlhoma mo phuthologong ya legodimo gore a bonese lefatshe. 18Le gore a laole motshegare le bosigo, le go farologanya lesedi le lefifi; Modimo wa bona fa go le molemo. 19Ga nna maitseboa, ga ba ga nna moso, letsatsi la bone.
20Modimo wa re: “A metsi a nyeudise thata dibopiwa tse di tsamayang, tse di nang le botshelo; a dinonyane di fofe fa godimo ga lefatshe, mo phuthologong e e atlhameng ya legodimo.” 21Modimo wa tlhola maruarua a magolo a lewatle, le dibopiwa dingwe le dingwe tse di tshelang tse metsi a di nyeudisang thata, ka fa ditshikeng tsa tsone; le nonyane, nngwe le nngwe e e diphuka, ka fa losikeng lwa yone. Modimo wa bona fa go le molemo. 22Modimo wa di segofatsa, wa re: “Atang, lo ntsifale, lo tlale ka metsi a a mo mawatleng; le dinonyane di ntsifale mo lefatsheng.” 23Ga nna maitseboa, ga ba ga nna moso, letsatsi la botlhano.
24Modimo wa re: “A lefatshe le ntshe dibopiwa tse di tshedileng ka fa ditshikeng tsa tsone: diruiwa, le tse di gagabang, le diphologolo le dibatana tsa lefatshe ka fa ditshikeng tsa tsone.” Ga nna jalo. 25Modimo wa dira diphologolo le dibatana tsa lefatshe ka fa ditshikeng tsa tsone, le diruiwa ka fa ditshikeng tsa tsone, le sengwe le sengwe se se gagabang fa fatshe, ka fa losikeng lwa sone. Modimo wa bona fa go le molemo.
26 Modimo wa re: “A re direng motho mo setshwanong sa rona, ee, ka fa setshwanong sa rona; le gone a a laole ditlhapi tsa lewatle, le dinonyane tsa loapi, le dikgomo, le lefatshe lotlhe, le sengwe le sengwe se se gagabang fa fatshe.” 27 Modimo wa tlhola motho mo setshwanong sa one tota, wa mo tlhola mo setshwanong sa Modimo; wa ba tlhola nona le tshadi. 28Modimo wa ba segofatsa; Modimo wa ba raya wa re: “Atang, lo ntsifale lo tlale ka lefatshe, lo le fenye, lo laole ditlhapi tsa lewatle, le dinonyane tsa loapi, le sengwe le sengwe se se tshedileng se se tsamayang mo lefatsheng.” 29Modimo wa re: “Bonang, ke lo neile morogo mongwe le mongwe o o tsalang peo, o o mo lefatsheng lotlhe, le setlhare sengwe le sengwe se se nang le loungo lwa setlhare lo lo ntshang peo; e tlaa nna dijo tsa lona. 30Le phologolo nngwe le nngwe le dibatana tsa lefatshe, le nonyane nngwe le nngwe ya loapi, le sengwe le sengwe se se gagabang fa fatshe se botshelo bo leng mo go sone, ke di neile morogo mongwe le mongwe o motala go nna dijo.” Ga nna jalo. 31Modimo wa bona sengwe le sengwe se o se dirileng, mme bonang, ga bo go le molemo thata. Ga nna maitseboa, ga ba ga nna moso, letsatsi la borataro.

robotstxt: allowed

filter: keep


text:
Sereto sa Batshidi ba ga Makgalo***
Batshidi Wee!
Agee wasare chidi boela Sekgopene sa Mailula sa Mamotlhaka selemo.
Letlhabula ya ba kowane ya marega.
Me Batshidi ba Mmasekgope re kgopa mmata maswi a kgomo ga re kgope.
Me ditlogolo tsa Mathunya keke salla maforong.
Ditlogolo tsa Makena sekoting me mpowene
Makena we betsa lerumo godimo Mapantiti a tshaba bangwe ba petlepetlisa melomo bagale ya ba no Mmadi kobone motshwana.
Ke ba no Morwafi a Mmatshidi tshwana Bonnyenyane le Moloto.
Me ba no Mapudi tsaka tsa Matsapola pudi tsaka difula dikankane Seumone sa no Maphenya ngwakwana
Ke ba bo Ntsiki abo Dithipa eja o ba gomele nama ga tse no
Ke tsabo Nakedi la Mafata fase la fata ga le boe feela.
Batshoroma wee!!!**


text:
LEBAKA LA GO KGAOTSA MODIKOLOGO WA GO HLAPA GA BASADI (MENOPAUSE)
LEBAKA LA GO KGAOTSA MODIKOLOGO WA BASAI KE ENG?
Ke phetogo ya go tsena lebakeng la go kgaotsa ga modikologo wa go hlapa ga basadi. Go bangwe basadi e ka iponagatsa ka bo nako pele ga dingwaga tse 40. Ke (premature menopause)
Ena eka bakwa ke:
-
Go goga motsoko
-
Histori ya lelapa
-
Bolwetse jwa gowa
-
Go hloka pelegi
-
Malwetse jaaka kankere
Nako ya go fetogela ga lebaka la go kgaotsa modikologo wa go hlapa ga basadi (perimenopause)
Lebaka la go kgaotsa modikologo wa go hlapa ga basadi ka morago ga lebaka le le tlwaelegileng (Late-onset menopause)
DIKAI TSA YONA:
-
Mmele o mo kima
-
Go ba le bana ba ba bedi goba le go feta
-
Palo ya ko godimo thata ya bana
MATHATA A TSA KALAFI YA HORMONE
-
Bolwetse jwa pelo
-
Go swa mhuma (stroke)
-
Lethole la madi
-
Kankere ya mabele
DIKAI TSA LEBAKA LA GO KGAOTSA MODIKOLOGO WA GO HLAPA GA BASADI
-
Go emisa ga pelegi
-
Go hlapa le ka nako e sa tlwaelegang
-
Go se iketle mo go tlwaelegileng (hot flushes)
-
Go tlhorega boroko
-
Go fetoga ga seemo jaaka komelelo ya ditho tsa bosadi
-
Go sha ga methapo nako nngwe le nngwe
-
Go opiwa ke tlhogo
-
Go fetoga ga maikutlo
-
Go se be le maikutlo a thobalano
-
Marapo a nna bokoa
-
Go ba mo kima ka lebaka la gore dijo di silega ka bonya
-
Komelelo ya matlho mme a baba
-
Go sesefala ga moriri
-
Malokololo a nna botlhoko
MATHATA A LEBAKA LA GO KGAOTSA GA MODIKOLOGO WA GO HLAPA GA BASADI
-
Bolwetse jo bo sa lemotshegeng jo bo bo bakang bokoa jwa marapo
-
Bosenaboithibo jwa motlhapo ka lebaka la phetogo ya go kgaotsa ga go hlapa mme go latela motlhapo wa go itswela fela le ge o tshega
-
Go ba mo kima gonne mala ga a sile sentle.
-
Mathata a bolwetse jwa pelo gonne di-oestrogen hormone di ya fokotsega.
-
Mathata a kotsi ya bolwetse jwa pelo.
TSELA YA GO FETOLA BOEMO JWA SEEMO KA KATLEGO
-
Go fedisa go goga motsoko go thibela bolwetse jwa pelo
-
Go ikatisa go fedisa seemo sa maikutlo
-
Go tlogela go nwa bojalwa gonne go tlisa go huhuba
-
Go ja dijo tse phepa mme o fokotse nama le dijo tsa ko marekisetsong a dijo.
-
Etela ngaka mme a tlhatlhobe kgatelelo ya madi le boemo jwa bitamine D (bone density)
-
Buwa le ngaka ka ga dihlare tsa go alafa di-hormone
-
Apara diaparo tse di swanetsego boemo jwa meso
-
Le gae la gago le be le mowa o lekaneng goba obe le sefetlhamowa
-
Ikatise ka mekgwa e fapanego
-
Buwa le ngaka ka go nwa dipilisi tsa calcium.


text: 4 Ke go laela ka tlhoafalo fa pele ga Modimo, le fa pele ga Keresete Jesu yo o tla atlholang+ batshedi le baswi+ fa go nna gone ga gagwe go itsiwe+ le fa a busa mo Bogosing jwa gagwe:+2 Rera lefoko;+ dira jalo ka bonako ka nako e e siameng le ka nako ya mathata; o kgalemele,+ o tlhagise o le pelotelele e bile o rute ka botswerere.+3 Gonne go tla tla nako e ba se kitlang ba amogela thuto e e boammaaruri,*+ mme ba tla ikgobokanyetsa barutisi go ya ka dikeletso tsa bone gore ditsebe tsa bone di tsikitliwe.*+4 Ba tla tlogela go reetsa boammaaruri ba bo ba reetsa dipolelo tsa maaka.5 Mme wena, nna o thantse mo tlhaloganyong mo dilong tsotlhe,+ itshokele mathata, dira tiro ya moefangele,* direla Modimo ka botlalo.+6 Gonne ke tshwana le setlhabelo sa senô+ se se tshololelwang mo sebesong, mme nako ya gore ke gololwe e tloga e goroga.+7 Ke lole ntwa e e molemo,+ ke weditse lobelo go ya kwa bofelong,+ tumelo ya me e sa ntse e nonofile.8 Jaanong Morena yo o atlholang ka tsela e e siameng,+ o mpeetse serwalo se se newang ba ba siameng.+ Mme o tla ntuela ka sone mo letsatsing la katlholo.+ Ga a kitla a duela nna fela mme gape o tla duela le botlhe ba ba ntseng ba eletsa go bona nako e a tla iponatsang ka yone.9 Leka ka bojotlhe gore o tle kwa go nna mo bogautshwaneng.10 Demase+ o ntatlhile ka gonne a ne a rata lefatshe leno,* mme o ile kwa Thesalonika, Keresense ene o ile kwa Galatia mme Tito ene o ile kwa Dalamatia.11 Ke na le Luke fela. O tle le Mareko, ka gonne o nthusa thata mo bodireding.12 Mme ke rometse Tikiko+ kwa Efeso.13 Fa o tla, o tle le kobo e ke e tlogetseng kwa Teroase mo go Karepo le memeno, segolobogolo ya letlalo.14 Alekesandere mothudi wa kopore o nkutlwisitse botlhoko thata. Jehofa* o tla mo duela go ya ka ditiro tsa gagwe.+15 Mme le wena o mo ele tlhoko, ka gonne o ne a ganetsana le molaetsa wa rona fela thata.16 Fa ke ne ke iphemela lekgetlo la ntlha fa pele ga balaodi, ba ne ba ntatlha botlhe, ke eletsa gore Modimo a se ka a ba bona molato.17 Mme Morena o ne a ema gaufi le nna mme a nnaya maatla, gore ke kgone go rera ka botlalo le gore ditšhaba tsotlhe di utlwe molaetsa;+ mme ke ne ka gololwa mo molomong wa tau.+18 Morena o tla nkgolola mo dilong tsotlhe tse di bosula e bile o tla mpoloka a bo a nkisa kwa Bogosing jwa gagwe jo bo kwa legodimong.+ A kgalalelo e nne kwa go ene ka bosakhutleng le go ya go ile. Amen.19 Ntumedisetse Periseka le Akhwila+ le ba ba nnang mo ntlong ya ga Onesiforo.+20 Eraseto+ o ne a sala kwa Korintha, mme ke ne ka tlogela Terofimo+ a lwala kwa Mileto.21 Leka ka natla gore o tle kwano pele mariga a tsena.Yubulo, Pudenese, Lino, Kalaudia le bakaulengwe botlhe ba a go dumedisa.22 E kete Morena Jesu Keresete a ka lo naya bopelonomi jwa gagwe jo bogolo* ka ntlha ya moya o montle o lo nang le one.


text:
SETLHOGO SE SE KA FA NTLE: A MODIMO O SETLHOGO?
Ke ka Ntlha Yang fa Batho ba re Modimo o Setlhogo?
A POTSO e e mo tsebeng e e ka fa ntle ya makasine ono e a go gakgamatsa? Bangwe ba akanya jalo, mme batho ba le bantsi gompieno ba ipotsa gore a Modimo o setlhogo—kgotsa ba akanya gore o setlhogo. Ka ntlha yang?
Bangwe ba ba falolang masetlapelo a tlholego ba botsa jaana: “Ke ka ntlha yang fa Modimo a letlelela dilo tseno go direga? A ga a amege? Kgotsa a o setlhogo?”
Ba bangwe le bone ba ipotsa dipotso tseo fa ba bala Baebele. Fa ba bala dipego tse di buang ka ga Noa le Morwalela, ba ipotsa gore, ‘Ke ka ntlha yang fa Modimo yo o lorato a ile a fedisa batho bao? A o setlhogo?’
A o a tle o ipotse dipotso tseo ka dinako dingwe? Kgotsa a o iphitlhela o sa kgone go araba batho ba ba ipotsang gore a Modimo o setlhogo? Go sa kgathalasege gore motho o akanya eng, ela tlhoko potso e nngwe e e ka thusang.
KE KA NTLHA YANG FA RE TLHOILE BOSETLHOGO?
Re ka nna ra re, re tlhoile bosetlhogo ka gonne re itse se se siameng le se se sa siamang. Ka tsela eo re farologana thata le diphologolo. Mmopi wa rona o re dirile “mo setshwanong sa gagwe.” (Genesise 1:27) Seo se kaya eng? O re file bokgoni jwa go bontsha dinonofo tsa gagwe le go tshela ka melao ya boitsholo e e siameng, le go itse se se siameng le se se sa siamang. Ela tlhoko seno: Fa e le gore Modimo ke ene a dirileng gore re itse se se siameng le se se sa siamang e bile re tlhoile bosetlhogo, a seo ga se bontshe gore Modimo le ene o bo tlhoile?
Baebele e bontsha gore Modimo o tlhoile bosetlhogo go feta rona, ka gonne Modimo o re tlhomamisetsa jaana mo Baebeleng: “Ditsela tsa me di kwa godimo ga ditsela tsa lona, le dikakanyo tsa me di kwa godimo ga dikakanyo tsa lona.” (Isaia 55:9) Fa re ne re ka re Modimo o setlhogo, a re tla bo re sa bue se se farologaneng le se Baebele e se buang—re re ditsela tsa rona di kwa godimo ga tsa gagwe? Tota go ka nna botlhale gore re sekaseke mabaka pele ga re ka bua jalo. Gongwe re tshwanetse go ipotsa gore ke ka ntlha yang fa ditiro dingwe tsa Modimo di lebega di le setlhogo e seng gore a ene o setlhogo. Go re thusa go tlhaloganya, mma re sekaseke gore tota lefoko “setlhogo” le kaya eng.
Fa re re motho o setlhogo, re belaela maitlhomo a gagwe. Motho yo o setlhogo ke yo o itumelelang go bona ba bangwe ba boga kgotsa yo o sa amegeng fa ba na le mathata. Ka jalo, rre yo o otlhayang morwawe ka go bo a itumelela go mo utlwisa botlhoko o setlhogo. Mme rre yo o otlhayang morwawe ka go bo a batla go mo ruta kgotsa go mo sireletsa o siame. E re ka gantsi re sa itse gore ke ka ntlha yang fa batho ba dira dilo ka tsela e e rileng, go motlhofo gore re se ka ra tlhaloganya maitlhomo a bone.
Mma re sekaseke mabaka a mabedi a go bo bangwe ba akanya gore Modimo o setlhogo—masetlapelo a tlholego a re a bonang gompieno le dikatlholo tsa Modimo tse re balang ka tsone mo Baebeleng. A tota mabaka a bontsha gore Modimo o setlhogo?


text:
RAMATIKI
RAMATIKI KE ENG?
Ramatiki ke bolwetse jwa lelokololo (joints). Lelokololo ke mo marapo a mabedi a kopanang gone. Bolwetse bo botlwaelegile go swara bagolo ba dingwaga tse masomathatoro le tlhano (65) le go feta. Le fa gontse jwalo ba tsa gofatlhosa bare bolwetse jona bo ka tshwara mongwe le mongwe wa dingwaga dingwe le dingwe (bana le banna). Dintlha tsa marapo a mebedi di khurumeditswe ka thishu e borethe e e kgonang go taologa, e bidiwa lehihiri le le seng thata. Sena se thusa marapo gore a seke a kgwetlhana le go gotlhana. Gape lehihiri le thusa go monya kgatelelo, lesireletsa dintlha tsa marapo mme le dira gore marapo a kgone go amogela kgatelelo ya mmele ka go tshwana.
Rena le mefuta ya go fapana ya ramatiki:
-
Rheumatoid Arthritis(RA) – ke mofuta wa ramatiki e e baka go ruruga ga malokololo.
-
Osteoarthritis (OA) – ke mofuta wa ramatiki e e senyang mahihiri.
DIKAI TSA BOLWETSE JWA RAMATIKI
-
Go ruruga ga malokololo
-
Go utlwa botlhoko
-
Go gagamala ga mesifa
-
Go phela ka letsapa
Dikai tsena di tlhasela batho ka go farologana. Tsela e e bolwetse bo simologang ka yona le lobaka le o le tsayang ga e tshwane gotlhelele mo bathong.
KE BOMANG BAO BALENG KOTSING?
-
Ba losika: bao ba nang le ramatiki ya go ruruga.
-
Basadi: ba ba dingwageng tsa magareng
-
Bagolo: ge dingwaga di gola mahihiri a a seng thata a senyega
-
Boima jwa mmele: mahihiri a a seng thata ga a kgone go thusa marapo go itshokela boima jwa mmele
-
Malokololo a a kilego a gobala: ge o kile wa robega, mokento le go tshelwa madi.
-
Go goga motsoko: go goga motsoko gofitisa dingwaga tse tharo bolwetse bo ka gola motlhofo.
MATHATA A BOLWETSE JWA RAMATIKI
-
Mokgwa wa go ema o konegile
-
O sitwa ke go dira mediro ya letsatsi
-
Mmele o a gagamala wa se kgone go tsamaya.
-
Go robega ga marapo
-
Ka lebaka la mofuta o mongwe wa ramatiki o ka ba le bolwetse jwa pelo le jwa makgwafo.
TSELA YA KALAFI YA BOLWETSI JWA RAMATIKI
Mokgwa o o tloalegileng wa kalafi ke go nolofatsa botlhoko, go sireletsa malokololo go senyega thata le go fetola mokgwa wa moth wa go tshela.
Kalafi e ka akaretsa mefuta e mangata ya ditlhare le go ikatisa.
Dingaka ditlhlopa ditlhare go ya ka mofuta wa ramatiki jaaka:
-
Diokobatsi
-
Diokobatsi tsa ga fokotsa dithlabi le go ruruga
-
Diokobatsi tsa go fokotsa lebelo la go etelela ga bolwetse
-
Kalafi ya Corticosteroids
-
Dipilisi tse di gatelelang tsela ya masole a mmele
Tsela e nngwe ke gore o latele mokgwa o ngaka e rego o e latele.
Go ikatisa ke mokgwa o mongwe wa konokono go thusa marapo le monagano.
TSELA YA GO FETOLA BOTSHELO
-
Go ikatisa metsotso e masometharo ka letsatsi
-
Go fokotsa go nwa bojalwa
-
Go ja dijo tse phepa
-
Go tlogela go goga motsoko
-
Ge ona le bothata jwa go ikatisa goba diokobatsi di sa go thuse buwa le ngaka o tla go romela go dingaka tsa go ikatisa jaaka physiotherapy /occupational therapy.


text:
Motlholagadi wa Kwa Sarepate O ne A Duelwa ka Ntlha ya Tumelo ya Gagwe
MOTLHOLAGADI yo o humanegileng o tlamparela mosimanyana wa gagwe, ngwana wa gagwe yo o esi. Ga a dumele se a se bonang. Nakwana pele ga foo, o ne a tlamparetse setopo sa gagwe. Jaanong mosadi yono o lebile morwawe yo tsositsweng mme o itumelela go mmona a nyenya. Moeng wa gagwe o mo raya a re: “Bona, morwao o a tshela.”
Tsogo eo e e gakgamatsang e diragetse dingwaga di ka nna 3 000 tse di fetileng. O ka ipalela yone mo go 1 Dikgosi kgaolo 17. Moeng yoo e ne e le moporofeti wa Modimo e bong Elija. Mme go tweng ka mmè? E ne e le motlholagadi yo o sa umakiwang ka leina yo o neng a nna kwa motseng wa Sarepate. Go tsosiwa ga morwawe e ne e le nngwe ya ditiragalo tse di nonotshang tumelo thata mo botshelong jwa gagwe. Fa re ntse re tlotla ka ene, re tla ithuta dithuto dingwe tse di botlhokwa.
ELIJA O FITLHELA MOTLHOLAGADI YO O NANG LE TUMELO
Jehofa o ne a buile gore go tla nna le leuba ka lobaka lo loleele mo metseng e e neng e busiwa ke Ahabe, kgosi e e bosula ya Iseraele. Fa Elija a sena go itsise ka leuba, Modimo o ne a mo fitlha gore Ahabe a se ka a mmona. Mme Modimo o ne a fepa Elija ka kgakgamatso ka senkgwe le nama tse a neng a di tlisediwa ke magakabe. Go tswa foo, Jehofa o ne a bolelela Elija a re: “Nanoga, ya kwa Sarepate, e e leng ya Sidona, mme o nne teng. Bona! Ruri ke tla laela mosadi teng, motlholagadi, gore a go tlamele ka dijo.”—1 Dikg. 17:1-9.
Fa Elija a goroga kwa Sarepate, o ne a bona motlholagadi yo o humanegileng a rwalela dikgong. A e ka tswa e le ene mosadi yo o tshwanetseng go tlamela moporofeti ka dijo? A ka kgona jang go dira seo e re ka a humanegile? Go sa kgathalasege dipelaelo tse Elija a neng a ka tswa a na le tsone, o ne a simolola go bua le mosadi yono. O ne a mo raya a re: “Tsweetswee, ntlela metsinyana ka sejana gore ke nwe.” Fa mosadi yoo a ya go tsaya metsi, Elija o ne a re: “Tsweetswee, ntlela senkgwenyana ka seatla sa gago.” (1 Dikg. 17: 10, 11) Motlholagadi o ne a se na bothata jwa go naya motho yono yo a neng a sa mo itse metsi, mme fa e le kgang ya go mo naya senkgwe yone, e ne e le thata.
O ne a mo araba jaana: “Jaaka Jehofa Modimo wa gago a tshela, ga ke na kuku e kgolokwe, fa e se fela bupi jo bo lekanang seatla mo nkgong e kgolo le leokwane le lennye mo nkgong e nnye; mme ke rwalela dikgong di le mmalwanyana, mme ke tshwanetse go tsena ke ye go direla nna le morwaake sengwe, re tla se ja re bo re swa.” (1 Dikg. 17:12) A re akanyeng ka se mafoko ano a se kayang.
Motlholagadi yono o ne a lemoga gore Elija ke Moiseraele yo o boifang Modimo. Re kgona go bona seno mo mafokong a gagwe a a reng “jaaka Jehofa Modimo wa gago a tshela.” Go lebega e kete, le fa a ne a itse sengwe ka Modimo wa Iseraele, o ne a sa mo itse mo a ka dirisang mafoko “Modimo wa me” fa a bua ka Jehofa. O ne a nna kwa Sarepate, motse o e neng e le wa toropo ya Sidone kwa Fonikia. Go ka direga gore baagi ba Sarepate ba ne ba obamela Baale. Le fa go ntse jalo, Jehofa o ne a bone sengwe se se molemo mo motlholagading yono.
Le fa motlholagadi yo o humanegileng wa Sarepate a ne a tshela le batho ba ba neng ba obamela medimo ya disetwa, o ne a na le tumelo. Jehofa o ne a romela Elija kwa go ene gore boobabedi ba solegelwe molemo. Re ka ithuta thuto e e botlhokwa mo go seno.
Ga se baagi botlhe ba motse oo o o neng o obamela Baale wa Sarepate ba ba neng ba sa siama. Fa Jehofa a ne a romela Elija kwa motlholagading yono, o ne a bontsha gore o a lemoga gore go na le batho ba ba dipelo di siameng ba ba neng ba ise ba mo direle. Eleruri, “mo setšhabeng sengwe le sengwe motho yo o [boifang Modimo] a ba a dira tshiamo o a amogelesega mo go ene.”—Dit. 10:35.
Ke batho ba le kae ba ba nnang mo tshimong ya lona ba ba tshwanang le motlholagadi wa Sarepate? Le fa ba ka tswa ba dikologilwe ke batho ba ba mo bodumeding jwa maaka, ba ka tswa ba eletsa go bona sengwe se se botoka. Ba ka tswa ba sa itse sepe ka ga Jehofa kgotsa ba itse go le gonnye ka ene, mme ka jalo ba tlhoka thuso gore ba amogele kobamelo e e itshekileng. A o batla batho ba ba ntseng jalo le go ba thusa?
‘NTIRELA KUKU PELE’
Akanya ka kelotlhoko ka se Elija a neng a kopa motlholagadi gore a se dire. O ne a sa tswa go mmolelela gore fa a sena go direla ene le morwawe dijo, ba ne ba tla ja mme ba swe. Le fa go ntse jalo, Elija o mo raya a reng? “O se ka wa boifa. Tsena, dira go ya ka lefoko la gago. Ntirela kuku e kgolokwe pele ka se se leng teng foo, mme o e ntlisetse, mme o ka nna wa direla wena le morwao sengwe morago ga moo. Gonne Jehofa Modimo wa Iseraele o buile jaana: ‘Nkgo e kgolo ya bupi ga e na go kgaritlhega, le nkgo e nnye ya leokwane ga e na go kgaritlhega go fitlha letsatsi le Jehofa a nesang pula e kgolo mo godimo ga lefatshe ka lone.’”—1 Dikg. 17:11-14.
Bangwe ba ne ba ka re: ‘Ke go neye dijo tsa me tsa bofelo? O a tshameka ruri.’ Le fa go ntse jalo, motlholagadi yoo ga a ka a araba jalo. Le fa a ne a sa itse go le kalo ka ga Jehofa, o ne a dumela Elija mme o ne a dira se a neng a mo kopa sone. Ruri eno e ne e le teko ya tumelo tota—mme o ne a dira tshwetso e e molemo!
Modimo ga a ka a latlha motlholagadi yoo yo o humanegileng. Fela jaaka Elija a ne a mo solofetsa, Jehofa o ne a oketsa dijonyana tse a neng a na le tsone gore ene le morwawe le Elija ba kgone go tswelela ba ja go fitlha leuba le fela. Ee ruri, “nkgo e kgolo ya bupi ga e a ka ya kgaritlhega, le nkgo e nnye ya leokwane ga e a ka ya kgaritlhega, go ya ka lefoko la ga Jehofa le a neng a le buile ka Elija.” (1 Dikg. 17:16; 18:1) Fa mosadi yoo a ka bo a ile a gana go naya Elija dijo, senkgwe se a se dirileng ka bupi le leokwane le lennye tse a neng a na le tsone e ka bo e nnile tsone dijo tsa gagwe tsa bofelo. Go na le moo, o ne a bontsha tumelo, a ikanya Jehofa mme a fepa Elija pele.
Re ithuta gore Modimo o segofatsa batho ba ba bontshang tumelo mo go ene. Fa o lebane le teko ya boikanyegi mme o bontsha tumelo, Jehofa o tla go thusa. O tla nna Motlamedi, Mosireletsi le Tsala gore a kgone go go thusa go lebana le teko ya gago.—Ekes. 3:13-15.
Ka 1898, Zion’s Watch Tower e ne ya tlhalosa jaana se re ithutang sone mo kgannyeng ya motlholagadi yono: “Fa mosadi yono a ne a na le tumelo e e tlhokegang gore a bontshe go ikoba, o ne a tla tshwanelega gore Morena a mo thuse a dirisa Moporofeti; fa a ne a se na tumelo, go ka bo go ile ga dirisiwa motlholagadi yo mongwe. Go ntse jalo le ka rona—nako nngwe mo loetong lwa rona lwa botshelo, Morena o re isa mo lefelong le a lekang tumelo ya rona mo go lone. Fa re bontsha tumelo re tla segofadiwa; fa re sa e bontshe, ga re kitla re bona masego.”
Fa re lebane le diteko tse di rileng re tshwanetse go batla kaelo ya Modimo mo Dikwalong le mo dikgatisong tsa rona tse di theilweng mo Baebeleng. Ka jalo, re tshwanetse go dira dilo go dumalana le kaelo ya ga Jehofa go sa kgathalesege gore go thata jang go e amogela. Re tla segofadiwa fa re dira dilo tumalanong le seane seno se se botlhale: “Ikanye Jehofa ka pelo ya gago yotlhe mme o se ka wa ikaega ka tlhaloganyo ya gago. Mo tseye tsia mo ditseleng tsotlhe tsa gago, mme o tla tlhamalatsa ditselana tsa gago.”—Dia. 3:5, 6.
‘A O TLILE GO BOLAYA MORWAAKE?’
Tumelo ya motlholagadi yoo e ne e sa ntse e tla lekiwa ka tsela e nngwe gape. Pego ya Baebele ya re: “Morago ga dilo tseno morwa wa mosadi yono, mong wa ntlo, a bobola, mme pobolo ya gagwe ya nna botlhoko thata mo e leng gore go ne go se na moya o o setseng mo go ene.” E re ka mmè yono yo o neng a hutsafetse a ne a batla lebaka la tiragalo eno e e utlwisang botlhoko, o ne a raya Elija a re: “Ke tshwanetse go dira eng ka wena, monna wa Modimo wa boammaaruri? O tlile kwa go nna go nkgakolola boleo jwa me le go bolaya morwaake.” (1 Dikg. 17:17, 18) Mafoko ao a a botlhoko a ne a kaya eng?
A mosadi yono o ne a gopola boleo bongwe jo bo neng bo tshwenya segakolodi sa gagwe? A o ne a akanya gore loso lwa morwawe e ne e le kotlhao e e tswang kwa Modimong le gore Elija e ne e le morongwa wa loso yo o tswang kwa Modimong? Baebele ga e re bolelele, mme gone re lemoga ntlha e le nngwe: Motlholagadi yoo ga a ka a latofatsa Modimo ka tshiamololo epe.
Elija o tshwanetse a bo a ile a gakgamadiwa thata ke loso lwa morwa motlholagadi le go bo motlholagadi yoo a dumela gore go nna gone ga moporofeti yono ke gone go mmaketseng kutlobotlhoko e e seng kana ka sepe. Fa Elija a sena go tseela setopo sa mosimanyana yoo kwa phaposing e e neng e le kwa borulelong, o ne a re: “Tlhe Jehofa Modimo wa me, a gape o tshwanetse go tlisa kutlobotlhoko mo motlholagading yo ke agileng le ene ke le moeng ka go bolaya morwawe?” Moporofeti yono o ne a utlwa botlhoko thata fa a akanya ka kgobo e e neng e tla nna mo leineng la Modimo fa Modimo a ne a ka letla gore mosadi yono yo o pelonomi le yo o nang le moya wa go amogela baeng a utlwe botlhoko jalo. Ka jalo, Elija o ne a kopa Jehofa jaana: “Tlhe Jehofa Modimo wa me, tsweetswee, dira gore moya wa ngwana yono o boele mo teng ga gagwe.”—1 Dikg. 17:20, 21.
“BONA, MORWAO O A TSHELA”
Jehofa o ne a reeditse. Motlholagadi yoo o ne a tlametse moporofeti wa gagwe mme o ne a bontshitse tumelo. Go lebega Modimo a ile a letla gore mosimanyana yono a lwale a bo a swe a itse gore o tla mo tsosa—tsogo ya ntlha e e kwadilweng mo Baebeleng—e leng se se neng se tla naya dikokomana tse di tlang tsholofelo. Fa Elija a ne a rapela, Jehofa o ne a tsosa ngwana yono. Akanya fela kafa motlholagadi a neng a itumetse ka gone fa Elija a ne a re: “Bona, morwao o a tshela”! Motlholagadi yoo o ne a bolelela Elija jaana: “Jaanong, eleruri, ke a itse gore o monna wa Modimo le gore lefoko la ga Jehofa le le mo molomong wa gago le boammaaruri.”—1 Dikg. 17:22-24.
Pego e e kwadilweng mo go 1 Dikgosi kgaolo ya 17, ga e re bolelele sepe gape ka mosadi yono. E re ka Jesu a ile a bua molemo ka mosadi yono, a ka tswa a ile a tshela botshelo jwa gagwe jotlhe e le motlhanka wa ga Jehofa yo o ikanyegang. (Luke 4:25, 26) Kgang ya gagwe e re ruta gore Modimo o segofatsa batho ba ba direlang batlhanka ba gagwe se se molemo. (Math. 25:34-40) E re naya bosupi jwa gore Modimo o tlamela batho ba gagwe ba ba ikanyegang, tota le mo maemong a a thata. (Math. 6:25-34) Gape pego eno e re naya bosupi jwa gore Jehofa o eletsa go tsosa batho ba ba suleng e bile o na le bokgoni jwa go dira jalo. (Dit. 24:15) Ga go pelaelo gore ano ke mabaka a a utlwalang a go gopola motlholagadi wa kwa Sarepate.


text: 13 Fa ke bua dipuo tsa batho le tsa baengele mme gone ke se na lorato, ke tshwana fela le tshipi e e tsosang modumo.2 Fa ke na le mpho ya go porofeta, ke tlhaloganya diphiri tsotlhe tse di boitshepo e bile Modimo a nneile kitso,+ gape ke na le tumelo e e nonofileng mo nka sutisang dithaba,* mme gone ke se na lorato, ga ke sepe.*+3 Fa ke rekisa dilo tsotlhe tse ke nang le tsone gore ke fepe ba bangwe,+ le fa ke ikemiseditse go swa gore ke tle ke ikgantshe, mme gone ke se na lorato,+ ga ke solegelwe molemo ke sepe gotlhelele.4 Motho yo o lorato+ o pelotelele+ e bile o pelonomi.+ Ga a lefufa.+ Ga a ikgantshe, ga a ikgogomose,+5 o na le maitseo,*+ ga a dire se se tswelang ene mosola fela,*+ ga a galefe ka bonako.+ Ga a boloke sekgopi.*+6 Ga a itumelele maaka,+ mme o itumelela boammaaruri.7 O emelana le dilo tsotlhe,+ o dumela dilo tsotlhe,+ o solofela dilo tsotlhe,+ o itshokela dilo tsotlhe.+8 Lorato ga lo ke lo fela. Mme bokgoni jo Modimo a bo neileng batho gore ba kgone go porofeta, go bua ka diteme* le go nna le kitso, bo tla fela.9 Gonne ga re na kitso e e feletseng+ e bile se re se porofetang ga se a felela,10 mme fa se se feletseng se goroga, se se sa felelang se tla nyelela.11 Fa ke ne ke le ngwana, ke ne ke bua jaaka ngwana, ke akanya jaaka ngwana, ke tlhalosa dilo jaaka ngwana; mme e re ka jaanong ke godile, ke latlhile mekgwa ya bongwana.12 Gonne gone jaanong re bona ka tsela e e sa bonaleng sentle jaaka e kete re dirisa seipone sa tshipi, mme ka nako eo, re tla bo re bona sentle.* Mo nakong eno ga ke itse sengwe le sengwe, mme ka nako eo, ke tla itse dilo sentle* fela jaaka Modimo a nkitse sentle.13 Le fa go ntse jalo, go sala dilo tseno tse tharo: tumelo, tsholofelo le lorato; mme se segolo thata mo go tsone ke lorato.+


text: Mokgweetsi Masisi (es); Mokgweetsi Masisi (hu); Mokgweetsi Masisi (eu); Mokgweetsi Masisi (ast); Mokgweetsi Masisi (ca); Mokgweetsi Masisi (de); Mokgweetsi Masisi (en-gb); موکګویتسي ماسیسي (ps); 莫克格威特西·馬西 (zh); Mokgweetsi Masisi (da); Mokgweetsi Masisi (ro); モクウィツィ・マシシ (ja); Mokgweetsi Masisi (so); Mokgweetsi Masisi (sv); Mokgweetsi Masisi (ie); MokrBiTci Macici (uk); Mokgweetsi Masisi (la); 莫克格威茨·馬西西 (zh-hant); 莫克格威茨·马西西 (zh-cn); Mokgweetsi Masisi (fi); Mokgweetsi Masisi (pl); Mokgweetsi Masisi (en-ca); Mokgweetsi Masisi (cs); MoYkouέtσι Maσίσι (el); Mokgweetsi Masisi (it); Mokgweetsi Masisi (ms); Mokgweetsi Masisi (fr); Mokgweetsi Masisi (en); Mokgweetsi Masisi (et); Mokgweetsi Masisi (tr); Macиcи, MokBeTcи (ru); मोकेगसेसी मासी (hi); מוקווסי מסיסי (he); Mokgweetsi Masisi (yo); Mokgweetsi Masisi (nl); Mokgweetsi Masisi (pt); 모크위치 마시시 (ko); Mokgweetsi Masisi (nn); Mokgweetsi Masisi (af); Mokgweetsi Masisi (id); Mokgweetsi Masisi (sl); Mokgweetsi Masisi (ga); Mokgweetsi Masisi (pt-br); Mokgweetsi Masisi (tn); มูเควตซี มาซีซี (th); Mokgweetsi Masisi (sw); Mokgweetsi Masisi (nb); Mokvetsi Masisi (az); Մոկվեթսի Մասիսի (hy); Mokgweetsi Masisi (sk); MokBeTcӣ Macиcӣ (tg); Mokgweetsi Masisi (io); Mokgweetsi Masisi (gl); موكجويتسي ماسيسي (ar); 莫克格威茨·马西西 (zh-hans); Mokgweetsi Masisi (oc) político botsuano (es); Botswana ötödik elnöke 2018. április 1. óta (hu); politikari botswanarra (eu); políticu botsuanianu (ast); пpeзидeHT БoTcBaHы (ru); olóṣèlú àti Ààrẹ Bòtswánà (yo); Botswanischer Politiker, Minister und Präsident (de); Presidente do Botswana (pt); Uachtarán na Botsuáine (ga); Botsvana'nın 5. ve şuanki devlet başkanı (tr); politiker i Botswana (nb); politiker i Botswana (nn); Tautona wa lefatshe la Botswana (tn); polític botswanès (ca); prezydent Botswany (pl); נשיא בוצוואנה (he); president van Botswana (nl); President of Botswana (en); 보츠와나의 제5대 대통령 (ko); politico botswano (it); botswanalainen poliitikko (fi); Presidente de Botswana (gl); سياسي بوتسواني (ar); prezident Botswany (cs); personnalité politique botswanais (fr) Mokgweetsi Eric Keabetswe Masisi (es); Mokgweetsi Eric Keabetswe Masisi (et); Mokgweetsi Eric Keabetswe Masisi (eu); Mokgweetsi Eric Keabetswe Masisi (ast); MokBeTcи Macиcи (ru); Mokgweetsi Eric Keabetswe Masisi (yo); Mokgweetsi Eric Keabetswe Masisi (de); 莫克格威茨·马西西, 莫克维齐·马西西 (zh); Mokgweetsi Eric Keabetswe Masisi (da); Mokgweetsi Eric Keabetswe Masisi (ro); Sisiboy (tn); Mokgweetsi Eric Keabetswe Masisi (sv); Mokgweetsi Eric Keabetswe Masisi (gl); Mokgweetsi Eric Keabetswe Masisi (tr); Mokgweetsi Eric Keabetswe Masisi (nl); 莫克維齊·馬西西 (zh-hant); Mokgweetsi Eric Keabetswe Masisi (ms); Mokgweetsi Eric Keabetswe Masisi (sk); Mokgweetsi Eric Keabetswe Masisi (fi); Mokgweetsi Eric Keabetswe Masisi, Mokgeetsi Eric Keabetswe Masisi, Sisiboy (en); Mokgweetsi Eric Keabetswe Masisi (id); Mokgweetsi Eric Keabetswe Masisi (cs); Mokgweetsi Eric Keabetswe Masisi (af)


text:
231Mme ka ngwaga wa bosupa Joyata a beta pelo, a tsaya balaodi ba makgolo, e bong Asaria morwa Jerohame le Isemaele morwa Johanane le Asaria morwa Obete le Maaseya morwa Ataya le Elisafate morwa Sigeri, a dira kgolagano nabo. 2Bona ba tlhatlologanya dinaga tsa Juta, ba phutha Balefi metseng yotlhe ya Juta le ditlhogo tsa dikgoro tsa Iseraele, mme ba tla kwa Jerusalema.
3Ke fa phuthego yotlhe e dira kgolagano le kgosi mo Ntlong ya Morena, mme Joyata a ba raya a re: “Bonang, morwa kgosi o tla nna kgosi jaaka Morena a buile ka ga bomorwa Dafita. 4Se lo tshwanetseng go se dira ke se: Lo ditlhopha tse tharo. Ba setlhopha sa ntlha sa lona baperesiti le Balefi ba ba tleng ba ye gae ka Sabata ba dise mejako ya Tempele. 5Ba setlhopha sa bobedi ba dise ntlo ya kgosi; ba setlhopha sa boraro ba dise Kgoro ya Motheo; mme batho botlhe ba bangwe ba nne kwa malapeng a Ntlo ya Morena. 6A go se ka ga tsena ope mo Ntlong ya Morena fa e se baperesiti le Balefi ba ba direlang; bone ba ka tsena, gonne ba boitshepo; mme batho botlhe ba tlhokomele thulaganyo ya Morena. 7Mme Balefi ba eme tikologong ya kgosi, mongwe le mongwe a tshotse dibolai tsa gagwe. Yo o ka reng o a tsena mo Ntlong ya Modimo a bolawe. Lo nne le kgosi, fa e tsena le fa e tswa.”
8Balefi le Bajuta botlhe ba dira fela jaaka Joyata moperesiti a laetse; mongwe le mongwe a tsaya banna ba gagwe ba ba yang gae ka Sabata le ba ba tlang tirong ka Sabata; gonne Joyata moperesiti a se ka a naya ditlhopha tse di gologileng tsela. 9Mme Joyata moperesiti a neela balaodi ba makgolo marumo le dithebe le dithejana tsa kgosi Dafita tse di neng di le mo Ntlong ya Modimo. 10A ba a emisa batho botlhe, ba tshwere marumo ka diatla go tloga sekhutlong sa Tempele sa borwa go fitlha sekhutlong sa Tempele sa bokone fa gare ga aletare le Tempele gore ba nne mo tikologong ya kgosi. 11Jaanong ba ntsha morwa kgosi, ba mo rwesa serwalo sa bogosi le tshupo ya molao, ba mo dira kgosi, mme Joyata le bomorwawe ba mo tlotsa ba re: “A kgosi e tshele!”
12Mme e rile Athalea a utlwa modumo wa batho ba ba tabogang le go dudueletsa kgosi, a ya kwa bathong kwa Ntlong ya Morena. 13A leba a bona kgosi e eme mo sefateng sa yona fa mojakong wa Tempele le dikgosana le ba diphala ba le fa kgosing le batho botlhe ba kwa nageng ba thabile, ba letsa diphala, le baopedi ba tshwere diletso, ba letsa tsa go duduetsa. Ke fa Athalea a ikgagola diaparo a re: “A pheretlhego! A pheretlhego!”
14Mme moperesiti Joyata a laela balaodi ba makgolo le baokamedi ba mephato, a ba raya a re: “Mo ntsheng lo mo tsenye fa gare ga batlhabani ba ba bopeletseng. Yo o mo salang morago a a bolawe ka tšhaka.” Gonne moperesiti o ne a laetse a re: “Lo se ka lwa mmolaela fa Ntlong ya Morena.”
15Ba mo tshwara, mme ya re a fitlha kwa kgorong ya dipitse ya lelapa la kgosi, ba mmolaela teng.
16Ke fa Joyata a dira kgolagano fa gare ga gagwe le morafe otlhe le kgosi ya gore, ba tla nna morafe wa Morena.
17Ya ba gona batho botlhe ba tsenang mo tempeleng ya ga Baale ba e diga, ba thubaganya dialetare tsa yona le ditshwantsho tsa yona, ba bolaya Mathane moperesiti wa ga Baale fa pele ga dialetare. 18Joyata a ba a tsenya kokamelo ya Ntlo ya Morena mo diatleng tsa baperesiti le Balefi ba Dafita o neng a ba kgaogantse ditlhopha tse di amoganang tirelong ya Ntlo ya Morena gore ba dire ditlhabelo tsa phiso tsa Morena ka boitumelo le kopelo ka taelo ya ga Dafita jaaka go kwadilwe mo molaong wa ga Moše.
19A ba a tlhoma badisa fa dikgorong tsa Ntlo ya Morena gore go se ka ga tsena ope yo o itshekologileng ka sengwe.
20Jaanong a tsaya balaodi ba makgolo le batlotlegi le dikgosana le batho botlhe ba kwa nageng, a folosa kgosi mo Ntlong ya Morena, ba tsena ka kgoro e e kwa godimo mo ntlong ya kgosi, ba baya kgosi mo sedulong sa bogosi. 21Mme batho botlhe ba kwa nageng ba itumela, motse ona o iketlile. Athalea ba mmolaile ka tšhaka.


text:
11Nna Paulo le Silefano le Timotheo re kwalela phuthego ya Thesalonika e e mo go Modimo Rara le mo go Morena Jesu Keresete:
A bopelotlhomogi bo nne le lona le kagiso tse di tswang mo go Modimo Rraetsho le mo go Morena Jesu Keresete!
16:19
17:1,10
2 Bathes. 1:1
2Re leboga Modimo ka gale ka ntlha ya lona lotlhe, re ntse re lo gopola mo merapelong ya rona. 3Ga re khutle go gopola tiro ya lona ya tumelo fa pele ga Modimo Rraetsho le matsapa a lona a lorato le tshwarelelo ya lona ya go solofela mo go Morena wa rona Jesu Keresete, 4ka re itse go tlhaolwa ga lona, bakaulengwe ba lo ratwang ke Modimo; 5gonne Efangele ya rona ga e a ka ya tla koo go lona ka mafoko fela, mme e tsile le ka thata le ka Mowa o o Boitshepo le ka tlhomamo e kgolo, jaaka lo itse ka fa re neng re le mo go lona ka teng ka ntlha ya lona.
6Mme lo ne lwa nna baetsi ba rona le ba Morena, lwa amogela Lefoko mo pitlaganong e kgolo ka boitumelo jo bo tswang mo Moweng o o Boitshepo,
7mo lo bileng lwa nna sekao sa badumedi botlhe koo Maketonia le mono Agaya.
8Gonne Lefoko la Morena le dule mo go lona, la dumela pele, e seng koo Maketonia le mono Agaya fela, mme go dumela ga lona mo Modimong go utlwetse kwa mafelong otlhe, mo go bileng go sa batlege mo go rona go bua ka ga tsona.
9Gonne bone ka bosi ba bolela ka ga rona ka fa re neng ra amogelega sentle koo go lona ka teng, le ka fa lo neng lwa tlhabologela Modimong ka teng, lwa bakela medimo ya diseto go direla Modimo o o tshelang wa nnete,
1 Bakor. 12:2
10le go lebelela Morwaa-ona go boa kwa magodimong, yo o mo tsositseng mo baswing, e bong Jesu yo o re falodisang mo bogaleng jo bo tlang.


text: Registration of Distributors Destination Zone * Select Zone... Greater Gaborone Zone Kgalagadi Zone Greater Palapye Zone Greater Francistown Zone Ghanzi Zone Maun Zone Boteti Zone Chobe Zone Greater Phikwe Zone other Village / Town * Gaborone Hatsalatladi Modipane Lobatse Otse Ramotswa Boatle Mmankgodi Manyana Thamaga Moshupa Ranaka Goodhope Lotlhakane Pitsane Kanye Gabane Sikwane Mathubudukwane Galekgatshwane Kopong Bokaa Pilane Mochudi Molepolole Mosomane Mookane Boatlaname Botlhapatlou Letlhakeng Sojwe Lephephe Khudumelapye Salajwe Takatokwane Dutlwe Motokwe Village / Town * Jwaneng Sekoma Mabutsane Kang Dukwi Hukuntsi Tshane Lehututu Khakhea Werda Makopong Phepeng Khisa Tshabong Khuis Village / Town * Palapye Mahalapye Serowe Radisele Motlopi Shakwe Machaneng Sefhare Mokobeng Lerala Moeng Maunatlala Aphiri Moremi Gootau Majwaneng Pilikwe Serule Mogapinyana Topisi Paje Mogorosi Moiyabana Thabala Motlopi Mmashoro Village / Town * Francistown Tati Siding Tonota Poloka ShasheMooke Tlhalogang Mathangwane Makaleng Sebina Marapong Mosetse Makuta Tsamaya Butale Masunga Ramokgwebana Mapoka Goshwe Tutume Senete Maitengwe Village / Town * Ghanzi GrooteLaagte Dekar Molapo Xade NewXade EastHanahai WestHanahai Chobokwane Tshootsha Karakubis CharlesHill Makunda NewXanagas Kule Ncojane Bere Kacgae Kikao Gope Khutse Village / Town * Maun Toteng Tsau Nokaneng Xaxa Qangwa Tubu Gumare Xakanaxa Vumbura Seronga Ikoga Sepupa Ncamasere Tsodle Hills Shakawe Mohembo West Village / Town * Orapa Makalamabedi Rakops Mopipi Letlhakane Mmatshumo Gweta Xhumaga Village / Town * Kasane Serondela Nogatsaa Kavimba Kachikau Linyanti Savuti Khwai Mababe Sankoyo Pandamatenge Nunga Zoroga Sepako Nata Dukwi Sowa Village / Town * Selebi Phikwe Mmadinare Tobane Toping Bobonong Kobojango Semolale Lentswelemoriti Mathathane Tsetsebjwe Sefophe Mogapi


text:
TSELA YA GO ITUMELA
Go Kgotsofala le go Abela ba Bangwe
KE MAKGETLO A LE KAE O UTLWANG BATHO BA RE MOTHO O ITUMETSE FELA KA GONNE A NA LE DITHOTO TSE DINTSI KGOTSA A HUMILE? E re ka batho ba le bantsi ba akanya jalo, ba bereka diura tse dintsi gore ba nne le madi a mantsi. Mme gone, a madi le dithoto di dira gore motho a nne a itumetse? A mme seo se boammaaruri?
Buka ya Journal of Happiness Studies e tlhalosa gore fa re setse re na le dilo tse re di tlhokang, go nna le madi a mantsi ga go dire gore re itumele kgotsa re ikutlwe botoka. Madi ga se bothata. Setlhogo sengwe mo makasineng wa Monitor on Psychology sa re: “Go kgaratlhela go nna le madi ke gone go dirang gore motho a se ka a itumela.” Seno se dumalana le kgakololo e e mo Baebeleng e e kwadilweng dingwaga di ka nna 2 000 tse di fetileng e e reng: “Lorato lwa madi ke modi wa mefuta yotlhe ya dilo tse di utlwisang botlhoko, mme ka go gagamalela lorato lono bangwe ba . . . itlhabakakile ka ditlhabi tse dintsi.” (1 Timotheo 6:9, 10) Ditlhabi tseo di ka akaretsa eng?
GO SA ROBALE SENTLE LE GO TSHWENYEGA THATA KA GO SIRELETSA DIKHUMO. “Boroko jwa yo o direlang bo monate, go sa kgathalesege gore a o ja mo gonnye kgotsa mo gontsi; mme letlotlo la yo o humileng ga le mo letle go robala.”—Moreri 5:12.
GO KGOBEGA MARAPO FA O SA BONE SE O SOLOFETSENG GORE SE TLA DIRA GORE O ITUMELE. Ka dinako dingwe go kgobega marapo goo go bakiwa ke gore le fa o na le madi ga o a kgotsofalele. “Morati wa selefera ga a kitla a kgotsofadiwa ke selefera, le fa e le morati ope wa khumo ga a kitla a kgotsofadiwa ke madi a lotseno.” (Moreri 5:10) Gape motho yo o batlang go huma a ka nna a itlhokomolosa dilo tsa botlhokwa tse di dirang gore a itumele tse di jaaka go fetsa nako le lelapa le ditsala kgotsa go direla Modimo.
GO HUTSAFALA LE GO TLHAKANA TLHOGO FA MADI KGOTSA DIPEELO TSA MADI DI YA KWA TLASE. “O se ka wa dira ka natla go nna le dikhumo. Tlogela go tlhaloganya ga gago. Gonne kwantle ga pelaelo di itirela diphuka jaaka tsa ntsu di bo di fofela ntlheng ya magodimo.”—Diane 23:4, 5.
DINONOFO TSE DI DIRANG GORE O ITUMELE
GO KGOTSOFALA. “Gonne ga re a tlisa sepe mo lefatsheng, mme le gone re ka se ka ra tswa re tshotse sepe. Jalo, e re ka re na le dijo le se re ipipang ka sone, re tla kgotsofalela dilo tseno.” (1 Timotheo 6:7, 8) Gantsi batho ba ba kgotsofalelang se ba nang le sone ga ba ngongorege mme seo se ba thusa gore ba se ka ba tswela ba bangwe pelo. Mme e re ka ba sa eletse go nna le dilo tse ba sa kgoneng go di duelela, seo se ba thusa gore ba se ka ba tlhobaela le go tshwenyega.
GO ABA. “Go na le boitumelo jo bogolo mo go abeng go na le jo bo leng gone mo go amogeleng.” (Ditiro 20:35) Batho ba ba ratang go abela ba bangwe ba itumetse ka gonne ba rata go itumedisa batho ba bangwe, le fa ba dirisa nako kgotsa maatla a mannye go ba thusa. Gantsi ba nna le dilo tse madi a sa kgoneng go di reka e leng go ratiwa, go tlotliwa le go nna le ditsala tsa mmatota tse le tsone di ratang go abela ba bangwe!—Luke 6:38.
GO TSAYA BATHO BA LE BOTLHOKWA. “Go botoka dijo tsa merogo kwa go nang le lorato teng go na le poo e e fepetsweng mo bojelong jwa diruiwa mme go na le letlhoo.” (Diane 15:17) Temana eno e re ruta eng? Go dirisana ka lorato le ba bangwe go botlhokwa go gaisa dikhumo. Gape jaaka re tla ithuta mo setlhogong sengwe, go nna le lorato go dira gore re itumele.
Mosadi mongwe wa kwa South America e bong Sabina, o ne a ithuta gore melaometheo ya Baebele e botlhokwa. E re ka monna wa gagwe a mo tlogetse, go ne ga nna thata gore a itlamele le go tlamela bana ba gagwe ba babedi ba basetsana. O ne a bereka ditiro tse pedi mme a tsoga ka ura ya bonê mo mosong letsatsi le letsatsi. Le fa seo se ne se dira gore a nne a lapile thata, o ne a simolola go ithuta Baebele. Go ne ga diragala eng?
Maemo a gagwe a itsholelo ga a ka a fetoga. Mme tsela e a neng a leba botshelo ka yone e ne ya fetoga. Ka sekai, o ne a itumela fa a sena go nna le kamano e e molemo le Modimo. (Mathaio 5:3) O ne a nna tsala le badumedi ka ene. Gape o ne itumelela go abela ba bangwe se a se ithutileng.
Baebele ya re: “Botlhale bo supiwa bo siame ke ditiro tsa jone.” (Mathaio 11:19) Ka jalo, go kgotsofalela se o nang le sone, go abela ba bangwe le go tsaya ba bangwe ba le botlhokwa ke dilo tse di botlhokwa thata!


text:
E kile ya re ka nako nngwe, Koko le dikokwana tsa gagwe ba ne ba nna le Kgomo mo nageng.
Kgomo o ne a rata go fula fa a ntse a tsamaya a ralala naga go ya go etela tsala ya gagwe, Koko. Mme e ne e le dinako tse di thata. Pula e ile ya diega monongwaga mme go ne go sena bojang jo bontsi. Kgomo o ne a tshwerwe ke tlala thata fa a ntse a tsamaya ka bonya a ya kwa hokong ya ga Koko. Rapolasi o ne a lebetse go reka furu.
Koko o ne a itumeletse go bona Kgomo. “Dumela, tsala ya me,” ga rialo Koko. “Mma ke go tlele metsi a go nwa a a tsididi a a phepa. O tshwanetse wa bo o nyorilwe morago ga go tsamaya sekgala se setelele.” Go tswa foo Koko o ne a itlhaganela go ya go tseela Kgomo metsi a go nwa.
Fa Kgomo a ntse a rapame mo moriting wa setlhare se segolo, sa mokala sa bogologolo, dikokwana tse tharo tse dinnye di ne di tshameka gaufi le ene. Di ne di nnone e bile di le serolwana, fela jaaka dithunya tsa setlhare sa tabebuia tse Kgomo a tlholang a di bona ka nako ya dikgakologo.
Mala a ga Kgomo a ne a duma a kurutla fa a ntse a lebeletse dikokwana di tshameka. O ne a tsholetsa tlhogo ya gagwe a gadima kwa morago a ikutlwa molato. A leba kafa mojeng pele, a bo a leba kafa molemeng, a bo a leba kafa mojeng gape. Koko o ne a ise a bonale gope.
Gone mme, gantsi dikgomo ga di ke di ja nama, mme gopola, go ka direga sengwe le sengwe! Kgomo o ne a tshwerwe ke tlala thata mo e leng gore pele ga fa a ka akanya, o ne a tlola a bo a simolola go lelekisa dikokwanyana tse di nonneng tse di serolwana!
Dikokwana tse tharo tsa phatlalala fa pele ga Kgomo, di tswirinya jaana ka boikutlo jo bo siameng: “Re matšato mme re kgona go potela ka bofefo. O ka se re tshware le fa o ka leka.” “Re matšato mme re kgona go potela ka bofefo. O ka se re tshware le fa o ka leka.” Mme di ne tsa tswirinya di ipolaile ka ditshego.
Ka yone fela nako eo, Koko a boa a tlela Kgomo metsi. O ne a lebelela lerole le le neng le kubueditse dikokwanyana tsa gagwe.
“Go direga eng?” Koko a botsa jalo a nyenya le dikokwana tse tharo.
“Kgomo o tshameka maiphitlhwane le rona,” dikokwana tsa tswirinya jalo, di pitikana, maoto a lebile kwa godimo.
“Mme o bonya thata,” tsa tswirinya. Morago ga foo tsa tlola di feta mo maotong a ga Kgomo go bontsha gore di bofefo jang.
“Lo se ka lwa lapisa tsala ya rona,” Koko a tshegatshega le mamphorwana a gagwe pele ga a tsamaya a ya go tseela Kgomo metsi a mangwe a a lapolosang.
Fa fela Koko a sena go potela, Kgomo a tabogela dikokwana gape, a leka ka natla go tshwara bobotlana e le nngwe fela. Mme di ne tsa betsega, di opela di re: “Re matšato mme re kgona go potela ka bofefo. O ka se re tshware le fa o ka leka.” “Re matšato mme re kgona go potela ka bofefo. O ka se re tshware le fa o ka leka.”
Ka nako ya fa Koko a boa, loleme lwa ga Kgomo le ne le akgega mo molomong wa gagwe, a kodumetsa metsi a Koko a neng a a beile mo pele ga gagwe otlhe ka nako e le nngwe.
“Di nna fela di le mo tseleng ya gago. Di rata go tshameka thata,” ga rialo Koko. “Mme bobotlana di sireletsegile mo go phakalane, yo o nnang a lebile a le kgakala.” Koko o ne a lebelela kwa godimo a tshogile mme a leba Kgomo a nyenya. A raya tsala ya gagwe a re: “Ke a leboga go bo o ile wa ba baya leitlho fa ke ntse ke seyo.”
Kgomo o ne a itse gore tota ga se se se diragetseng, mme le fa a ne a ikutlwa molato, o ne a dumela fela ka tlhogo a lapile. Gone jaanong, o ne a le bokoa ka ntlha ya tlala. Go nna a taboga mo morago ga dikokwana go ile ga fetsa maatla a gagwe otlhe.
Morago ga nakwana, Kgomo o ne a ema mme a sadisa Koko sentle, a ipotsa gore a mme o tla kgona go tsamaya sekgala se setelele a boela kwa mabolokelong a gagwe.
Kgomo o ne a tsena mo mabolokelong fela moriti wa maitseboa o simolola go bonala mo boalong. O ne a wela makgwafo fa a bona mokoa o mogolo wa furu o rapolasi a o tlisitseng. Mme fa a simolotse go ja, o ne a sa kgone go tlogela go ja. O ne a ja, a bo a ja go fitlhela a kgora thata jaana mo e leng gore o ne a tlhatlhogela kwa ngweding jaaka balune e kgolo ya dibatabata. Ka gonne gopola, go ka direga sengwe le sengwe!
Nna le matlhagatlhaga a leinane!
- Ke eng se se sa tlwaelegang le go feta se o kileng wa se ja? Torowa setshwantsho sa dijo tseo. Kafa tlase ga setshwantsho, tlhalosa monko, le moutlwalo wa dijo tseo.
- Kwala konelo e ntšha ya leinane leno. Go ne go tla direga eng fa go ka bo go sena furu e Kgomo a ka e jang fa a fitlha kwa gae? Gopola, go ka direga sengwe le sengwe!


text:
Nka Rapelela Eng?
Karabo ya Baebele
O ka rapelela sengwe le sengwe se Modimo a se amogelang se se kwadilweng mo Baebeleng. “Go sa kgathalesege gore ke eng se re se kopang kafa thatong ya [Modimo], o a re utlwa.” (1 Johane 5:14) A o ka umaka dilo tse di go tshwenyang? Ee. Baebele ya re: “Tshololelang pelo ya lona fa pele ga [Modimo].”—Pesalema 62:8.
Dikai tsa dilo tse o ka di rapelelang
Go nna le tumelo mo Modimong.—Luke 17:5.
Moya o o boitshepo kgotsa maatla a Modimo a a dirang, gore a go thuse go dira se se siameng.—Luke 11:13.
Nonofo ya go lebana le mathata le go fenya thaelo.—Bafilipi 4:13.
Kagiso ya mogopolo kgotsa go ritibala.—Bafilipi 4:6, 7.
Botlhale jwa go dira ditshwetso tse di siameng.—Jakobe 1:5.
Thuso ya go bona dilo tsa letsatsi le letsatsi tse re di tlhokang.—Mathaio 6:11.
Go itshwarelwa maleo.—Mathaio 6:12.


text:
KGAOLO YA BORATARO
O ne A Rapela Modimo go Tswa Pelong
1, 2. (a) Ke eng fa Hana a ne a hutsafetse fa a ntse a baakanyetsa loeto? (b) Kgang ya ga Hana e ka re ruta eng?
HANA o ne a tshwaregile ka go ipaakanyetsa loeto, a leka go itebatsa mathata a gagwe. E ne e tshwanetse go nna nako e e itumedisang; monna wa gagwe Elekana o ne a tlwaetse go tsaya loeto ngwaga le ngwaga le lelapa lotlhe go ya go obamela Modimo kwa motlaaganeng kwa Shilo. Jehofa o ne a batla gore nako eno e nne e e itumedisang. (Bala Duteronome 16:15.) Mme ga go pelaelo gore go tloga fa Hana a sa ntse a le monnye, o ne a itumelela meletlo eo. Le fa go ntse jalo, dilo di ne tsa fetoga fa dingwaga di ntse di tsamaya.
2 O ne a segofaditswe ka monna yo o mo ratang. Le fa go ntse jalo, Elekana o ne a na le mosadi yo mongwe. Leina la gagwe e ne e le Penina, mme go bonala a ne a ikaeletse go sulafaletsa Hana botshelo. Penina o ne a bona tsela ya gore le ka dipaka tseno tsa meletlo ya ngwaga le ngwaga, a utlwise Hana botlhoko. O ne a dira seo jang? Sa botlhokwa le go feta, tumelo e Hana a neng a na le yone mo go Jehofa e ne ya mo thusa jang go lebana le boemo jono jo go neng go bonala bo ka se rarabologe? Fa o lebana le dikgwetlho tse di go amogang boitumelo, kgang ya ga Hana e ka go kgothatsa fela thata.
“Ke ka Ntlha Yang fa Pelo ya Gago e Sulafaletswe?”
3, 4. Ke mathata afe a mabedi a Hana a neng a lebane le one, mme ke eng fa bongwe le bongwe jwa one e ne e le kgwetlho?
3 Baebele e tlhalosa mathata a le mabedi a magolo a Hana a neng a lebane le one. O ne a ka leka go dira sengwe ka bothata jwa ntlha mme o ne a ka se kgone go dira sepe ka jwa bobedi. Sa ntlha, monna wa gagwe o ne a nyetse mosadi yo mongwe mme mogadikane yono wa gagwe o ne a mo tlhoile. Sa bobedi, o ne a le moopa. Boemo joo bo boima mo mosading ope fela yo o batlang go tshola bana; mme mo motlheng wa ga Hana le mo setsong sa gaabo, seno se ne se hutsafatsa fela thata. Malapa a ne a ikaegile ka bana gore a tsweledise pele leina la lelapa. Go nna moopa go ne go tsewa e le kgobo e bile go tlhabisa ditlhong.
4 Gongwe Hana o ne a ka kgona go itshokela boemo jwa gagwe fa e ne e se ka Penina. Go nyala lefufa ga e ise e ko e nne selo se se siameng. Go ne go tlwaelegile gore mo manyalong a a ntseng jalo go nne le Gen. 2:24) Ka jalo, Baebele ga e eme nokeng kgang ya go nyala lefufa mme se se neng se direga mo ntlong ya ga Elekana ke sekao se se bontshang sentle manokonoko a go nyala lefufa.dikgotlhang, lefufa le kutlobotlhoko. Mokgwa oo o ne o sa dumalane le molao o Modimo a neng a o tlhomile kwa tshimong ya Edene wa gore monna a nyale mosadi a le mongwe fela. (
5. Ke eng fa Penina a ne a batla gore Hana a boge, mme o ne a mo utlwisa botlhoko jang?
5 Elekana o ne a rata Hana fela thata. Ngwao ya Bajuda ya re Elekana o ne a nyala Hana pele mme dingwaga moragonyana a nyala Penina. Le fa re sa tlhomamisege ka seo, se re se itseng ke gore Penina o ne a fufegela Hana thata mme o ne a bona ditsela di le dintsi tsa go mo utlwisa botlhoko. Penina o ne a kgona go tshola bana fa Hana ene a ne a le moopa. Penina o ne a tshola bana ba bantsi, mme fa ba ntse ba oketsega, o ne a nna mabela le go feta. Go na le gore Penina a tlhomogele Hana pelo le go mo gomotsa mo kutlobotlhokong ya gagwe, o ne a dirisa tshono eo go mo utlwisa botlhoko. Baebele ya re Penina o ne a tshwenya Hana mo go botlhoko, fela “gore a mo dire gore a ikutlwe a tlhakatlhakane.” (1 Sam. 1:6) Penina o ne a dira seno ka boomo. O ne a batla go utlwisa Hana botlhoko mme o ne a atlega.
6, 7. (a) Le fa Elekana a ile a leka go gomotsa Hana, ke eng fa Hana a sa ka a mmolelela kgang ka botlalo? (b) A go nna moopa ga ga Hana go ne go bontsha gore Jehofa o ne a mo galefetse? Tlhalosa. (Bona ntlha e e kwa tlase.)
6 Go bonala Penina a ne a itumelela go utlwisa Hana botlhoko ka nako ya loeto lwa ngwaga le ngwaga lwa go ya go obamela kwa Shilo. Elekana o ne a naya bana botlhe ba ga Penina—“bomorwawe botlhe le bomorwadie”—dikarolo tse ba neng ba tla di ntshetsa Jehofa setlhabelo. Mme Hana yo o se nang bana ene o ne a newa karolo e le nngwe fela. Ka jalo, Penina o ne a kgerisa Hana le go nna a mo gopotsa gore ke moopa, mo Hana a ileng a lela a bo a felelwa ke keletso ya dijo. Elekana o ne a lemoga gore mosadi wa gagwe yo o rategang e bong Hana o tshwenyegile e bile ga a je, ka jalo o ne a leka go mo gomotsa. O ne a mmotsa: “Hana, o lelela eng, le gone ke ka ntlha yang fa o sa je, mme ke ka ntlha yang fa pelo ya gago e sulafaletswe? A ga ke botoka mo go wena go na le bana ba le lesome ba basimane?”—1 Sam. 1:4-8.
7 Se se kgatlhang ke gore Elekana o ile a lemoga gore kutlobotlhoko ya ga Hana e bakwa ke go bo a le moopa. Hana o tshwanetse a bo a ile a anaanela go bo Elekana a ile a mo tlhomamisetsa gore o a mo rata. * Mme gone, Elekana ga a ka a bua sepe ka letlhoo la ga Penina; e bile pego eno ya Baebele ga e bue sepe ka gore Hana o ne a mmolelela ka gone. Gongwe Hana o ne a lemoga gore go bolela se Penina a neng a se dira go ne go tla gakatsa bothata. A tota Elekana o ne a ka kgona go fetola boemo joo? A gongwe seo se ne se tla dira gore Penina a tlhoe Hana le go feta, le gore bana ba gagwe le batlhanka le bone ba mo tlhoe? Hana o ne a tla feleletsa a ikutlwa e le motswakwa mo ga gagwe.
Fa Hana a ne a sa tshwarwe sentle kwa lapeng, o ne a kopa Jehofa gore a mo gomotse
8. Fa o kgerisiwa kgotsa o direlwa tshiamololo, ke eng fa go kgothatsa go gopola gore Jehofa ke Modimo wa tshiamiso?
8 Le fa Elekana a ka tswa a ne a itse kgotsa a sa itse ka bosetlhogo jwa ga Penina, Jehofa Modimo o ne a bona sengwe le sengwe. Lefoko la gagwe le re bolelela gore o ne a bona dilo tsotlhe mme le tlhagisa motho ope fela yo o ka tswang a rata go fufegela ba bangwe le go ba utlwisa botlhoko. Ka fa letlhakoreng le lengwe, batho ba ba se nang molato e bile ba rata kagiso jaaka Hana, ba ka gomodiwa ke go itse gore Modimo wa tshiamiso o baakanya dilo ka nako ya gagwe le ka tsela ya gagwe. (Bala Duteronome 32:4.) Gongwe Hana o ne a itse seo ka gonne o ne a kopa thuso kwa go Jehofa.
‘A se Ka a Tlhola a Tshwenyega’
9. Re ka ithuta eng mo tseleng e Hana a ileng a iketleeletsa ka yone go tsaya loeto go ya Shilo le fa a ne a itse gore mogadikane wa gagwe yo o lefufa o tlile go mo tshwara jang?
9 Ka makuku go ne go tlhanasela mo ntlong. Mongwe le mongwe, le bana tota, ba ne ba ipaakanyetsa mosepele. Lelapa leno le legolo le ne le tla tshwanelwa ke go tsamaya dikilometara di feta 30 go ya kwa Shilo, le ralala dithota tsa naga ya Eferaime. * Loeto loo lo ne lo ka tsaya motho letsatsi kgotsa a mabedi fa a tsamaya ka dinao. Hana o ne a itse gore mogadikane wa gagwe yo o lefufa o tlile go mo tshwara jang. Le fa go ntse jalo, ga a ka a sala kwa lapeng. Ka jalo, o tlhometse baobamedi ba Modimo sekao se se molemo se le gompieno ba ka se latelang. Ga go botlhale go letla tsela e e sa siamang e batho ba bangwe ba itshwarang ka yone e kgoreletsa kobamelo ya rona. Fa re ka dira jalo, re ka se amogele masego a a tla re thusang go itshokela maemo a a thata.
10, 11. (a) Ke eng fa Hana a ile a tlogela ba lelapa la gagwe mme a ya kwa motlaaganeng? (b) Hana o ne a bulela Rraagwe yo o kwa legodimong mafatlha jang fa a rapela?
10 Kgabagare lelapa leno le legolo le ne le setse le atametse Shilo morago ga go tsamaya letsatsi lotlhe mo ditseleng tse di motsopodia tse di mo dithabeng. Motse ono o ne o agilwe mo thoteng e e dikologilweng ke dithota tse dingwe tse di kwa godimo. Fa ba ntse ba atamela, Hana o tshwanetse a bo a ne a akanya thata ka se a tla se bolelelang Jehofa fa a rapela. Fa lelapa leno le goroga le ne la ja mmogo. Fa tshono e tlhaga,Hana o ne a ba tlogela mme a ya kwa motlaaganeng wa ga Jehofa. Moperesiti yo mogolo Eli o ne a ntse fa thoko ga kgoro. Mme Hana ga a ka a mmona ka gonne a ne a akantse thata ka thapelo ya gagwe. O ne a tlhatswegile pelo gore fa a le mo motlaaganeng o tla utlwiwa. Fa go se ope yo o tlhaloganyang matshwenyego a gagwe, Rraagwe yo o kwa legodimong o ne a tla a tlhaloganya. O ne a tlala khutsafalo mme a simolola go lela.
11 Fa mmele wa gagwe o ntse o roroma ka ntlha ya go sisa pelo, Hana o ne a bua le Jehofa mo pelong. Dipounama tsa gagwe di ne di roroma fa a ntse a leka go akanya mafoko a a ka a dirisang go tlhalosa kutlobotlhoko ya gagwe. Ka jalo, o ne a rapela lobaka lo loleele, a bulela Rraagwe mafatlha. Mme gone, ga a ka a kopa fela gore Modimo a diragatse keletso ya gagwe e kgolo ya go nna le bana. Hana o ne a sa batle fela gore Modimo a mo segofatse mme gape o ne a batla go naya Modimo sengwe. Ka jalo, o ne a dira maikano a gore fa a ka nna le ngwana wa mosimane o tla mo naya Jehofa gore a mo direle botshelo jotlhe jwa gagwe.—1 Sam. 1:9-11.
12. Jaaka sekao sa ga Hana se bontsha, ke eng se re tshwanetseng go se gopola ka thapelo?
12 Ka jalo, Hana o tlhometse batlhanka botlhe ba Modimo sekao mo kgannyeng ya thapelo. Jehofa o kopa batho ba gagwe ka bopelonomi gore ba bue le ene ba gololesegile, ba sa okaoke, ba mmolelele dilo tse di ba tshwenyang fela jaaka ngwana yo o ikanyang motsadi wa gagwe yo a mo ratang. (Bala Pesalema 62:8; 1 Bathesalonika 5:17.) Moaposetoloi Petere o ne a tlhotlhelediwa go kwala mafoko ano a a gomotsang a a malebana le go rapela Jehofa: ‘Latlhelang tlhobaelo yotlhe ya lona mo go ene, ka gonne o a lo kgathalela.’—1 Pet. 5:7.
13, 14. (a) Eli o ne a dira tshwetso efe e e phoso ka Hana? (b) Tsela e Hana a neng a araba Eli ka yone ke sekao se se tlhomologileng jang sa tumelo mo go rona?
13 Le fa go ntse jalo, batho ga ba amege ka ba bangwe le go ba utlwela botlhoko jaaka Jehofa. Fa Hana a ntse a lela e bile a rapela, o ne a tshosiwa ke lentswe lengwe. E ne e le la ga Eli, moperesiti yo mogolo yo o neng a ntse a mo lebile. O ne a re: “O tla itshwara jaaka yo o tagilweng ka lobaka lo lo kae? Tlosa beine ya gago mo go wena.” Eli o ne a bone dipounama tse di roromang tsa ga Hana, go sisa pelo le tsela e a neng a itshwere ka yone. Go na le go botsa gore molato ke eng, o ne a swetsa ka gore o tagilwe.—1 Sam. 1:12-14.
14 Ruri Hana o tshwanetse a bo a ne a utlwile botlhoko tota, fa mo nakong eo e a neng a tlaletswe, a ne a latofadiwa ka tsela eo—le gone a latofadiwa ke monna yo o neng a tlotlega! Le fa go ntse jalo, o ne a re tlhomela sekao se sengwe gape se se molemo sa tumelo. Ga a ka a letla bosaitekanelang jwa motho yo mongwe bo mo kgoreletsa go obamela Jehofa. O ne a araba Eli ka tlotlo a bo a mo tlhalosetsa boemo jwa gagwe. Eli o ne a araba jaana ka bonolo, gongwe a lemoga gore o ne a le phoso: “Tsamaya ka kagiso, mme e kete Modimo wa Iseraele a ka go naya kopo e o e kopileng mo go ene.”—1 Sam. 1:15-17.
15, 16. (a) Hana o ile a solegelwa molemo jang ke go bulela Jehofa mafatlha le go mo obamela kwa motlaaganeng? (b) Re ka etsa jang sekao sa ga Hana fa re fekeediwa ke kutlobotlhoko?
1 Sam. 1:18) Baebele e e Boitshepo ya re: “Sefatlhego sa gagwe sa se ka sa tlhola se tlhontse.” Hana o ne a ikutlwa a imologile. E ne e kete o rotse morwalo o o ntseng o mo imela, a o rolela mongwe yo mogolo le yo o maatla go mo feta e bong Rraagwe yo o kwa legodimong, Jehofa. (Bala Pesalema 55:22.) A go na le bothata jo bo ka imelang Jehofa? Nnyaa—ga go na bothata bope fela jo bo ka mo palelang!15 Hana o ne a solegelwa molemo jang ke go bulela Jehofa mafatlha le go mo obamela kwa motlaaganeng? Pego eno e balega jaana: “Mosadi a tsamaya a ba a ja, mme sefatlhego sa gagwe sa se ka sa tlhola se tshwenyega.” (
16 Fa re ikutlwa re imetswe, re fekeediwa ke kutlobotlhoko, go ka nna molemo gore re etse sekao sa ga Hana mme re bue re gololesegile le Ene yo Baebele e reng ke “Moutlwi wa thapelo.” (Pes. 65:2) Fa re dira jalo re na le tumelo, le rona re ka fitlhela gore mo boemong jwa kutlobotlhoko, re nna le “kagiso ya Modimo e e gaisang kakanyo yotlhe.”—Bafil. 4:6, 7.
“Ga go Na Lefika Lepe le le Tshwanang le Modimo wa Rona”
17, 18. (a) Elekana o ne a bontsha jang gore o ema nokeng maikano a ga Hana? (b) Dilo tse Penina a neng a di dira Hana di ne tsa felela kae?
17 Mo mosong o o latelang, Hana o ne a boela kwa motlaaganeng a na le Elekana. O tshwanetse a bo a ne a mmoleletse se a se kopileng le maikano a a a dirileng ka gonne Molao wa ga Moshe o ne o re monna o ne a ka phimola maikano a a dirilweng ke mosadi wa gagwe fa a sa dumalane le one. (Dipa. 30:10-15) Le fa go ntse jalo, monna yoo yo o ikanyegang ga a ka a dira jalo. Go na le moo, ene le Hana ba ne ba obamela Jehofa mmogo kwa motlaaganeng pele ba boela gae.
18 Penina o ne a lemoga leng gore dilo tse a di dirang ga di tlhole di utlwisa Hana botlhoko? Le fa pego eno e sa tlhalose, mafoko a a reng ‘a se ka a tlhola a tshwenyega’ a bontsha gore go tloga ka nako eo, Hana o ne a itumetse e bile a sa tlhole a tshwenyega. Go ise go ye kae, Penina o ne a lemoga gore ditiro tsa gagwe tsa letlhoo ga di tlhole di tshwenya Hana. Mme Baebele ga e umake leina la ga Penina gape.
19. Hana o ne a segofadiwa ka eng, mme o ne a bontsha jang gore ga a lebala kwa masego ao a tswang teng?
19 Fa dikgwedi di ntse di feta, kagiso ya mogopolo e Hana a neng a na le yone e ne ya fetoga boitumelo jo bogolo. O ne a imile! Le fa dilo di ne di tsamaela Hana sentle, ga a ka a lebala gore o ne a segofaditswe ke mang. Fa a sena go tshola ngwana wa mosimane, o ne a mmitsa Samuele, mo go kayang “Leina la Modimo,” mme go bonala le ne le kaya go bitsa leina la Modimo e leng se Hana a neng a se dirile. Mo ngwageng oo, ga a ka a tsamaya le Elekana le ba lelapa go ya kwa Shilo. O ne a sala kwa lapeng le ngwana ka dingwaga di le tharo go fitlha a mo kgwisa. Go tswa foo, o ne a ipaakanyetsa letsatsi la fa a tla bo a kgaogana le morwawe yo a mo ratang thata.
20. Hana le Elekana ba ne ba diragatsa jang tsholofetso e ba e diretseng Jehofa?
20 Go tshwanetse ga bo go ne go le thata go kgaogana le morwawe. Aitsane, Hana o ne a itse gore Samuele o tla tlhokomelwa sentle kwa Shilo, gongwe a tlhokomelwa ke basadi bangwe ba ba direlang kwa motlaaganeng. Le fa go ntse jalo, Samuele o ne a sa ntse a le mmotlana thata, mme ke mmè ofe yo o ka batlang go kgaogana le ngwana wa gagwe? Mme gone, Hana le Elekana ba ne ba isa mosimane kwa tempeleng ba sa ngongorege, mme ba itumetse. Ba ne ba ntsha ditlhabelo mo ntlong ya Modimo mme ba isa Samuele kwa go Eli, ba mo gopotsa maikano a Hana a neng a a dira dingwaga pelenyana ga moo.
21. Thapelo ya ga Hana e ne ya bontsha jang gore tumelo ya gagwe e nonofile? (Bona le lebokose le le reng, “ Dithapelo Tse Pedi Tse di Tlhomologileng.”)
21 Go tswa foo, Hana o ne a rapela thapelo e Modimo a ileng a bona go tshwanela gore e kwalwe mo Lefokong la gagwe le le tlhotlheleditsweng. Fa o bala mafoko a gagwe a a mo go 1 Samuele 2:1-10, o tla lemoga gore mola mongwe le mongwe o bontsha kafa tumelo ya gagwe e neng e nonofile ka gone. O ne a baka Jehofa kafa a dirisang maatla a gagwe a a gakgamatsang ka gone—bokgoni jwa gagwe jo bo sa tshwaneng le bope jwa go kokobetsa ba ba ikgodisang, go segofatsa ba ba gateletsweng, go fedisa botshelo kgotsa go bo falotsa mo losong. O ne a baka Rraagwe ka go bo a le boitshepo, a le tshiamiso e bile a ikanyega. Go a utlwala go bo Hana a ile a re: “Ga go na lefika lepe le le tshwanang le Modimo wa rona.” Jehofa o ikanyega ka botlalo e bile ga a fetoge, ke botshabelo jwa botlhe ba ba gateletsweng le ba ba patikiwang ba ba kopang thuso kwa go ene.
22, 23. (a) Ke eng fa re ka tlhomamisega gore Samuele o godile a itse gore batsadi ba gagwe ba a mo rata? (b) Jehofa o ne a segofatsa Hana jang gape?
22 Ruri e ne e le tshiamelo go bo Samuele yo mmotlana a na le mmè yo o nang le tumelo e e nonofileng mo go Jehofa. Ga go pelaelo gore fa a ntse a gola o ne a tlhologelelwa mmaagwe, mme gone ga a ka a ikutlwa a lebetswe. Ngwaga le ngwaga fa Hana a tla Shilo, o 1 Samuele 2:19.) Mmone ka leitlho la mogopolo a apesa morwawe seaparo seno se sesha, a ntse a se baakanya, a mo lebile ka lorato a ntse a bua le ene ka bonolo a mo kgothatsa. E ne e le tshegofatso go bo Samuele a na le mmè yo o ntseng jalo mme o ne a gola a itumedisa batsadi ba gagwe le Iseraele yotlhe.ne a mo tlela seaparo se se se nang mabogo se a tla se aparang fa a direla kwa motlaaganeng. Seaparo seno se ne se bonala gore se rokilwe ke mmè yo o ratang le yo o tlhokomelang morwawe. (Bala
23 Hana le ene o ne a sa lebalwa. Jehofa o ne a mo segofatsa ka go dira gore a kgone go tshola bana mme a tsholela Elekana bana ba bangwe ba le batlhano. (1 Sam. 2:21) Le fa go ntse jalo, gongwe masego a magolo a Hana a ileng a nna le one, ke kamano e a neng a nna le yone le Rraagwe e bong Jehofa, e e neng ya nonofa le go feta fa dingwaga di ntse di ya. E kete le wena o ka diragalelwa ke se se tshwanang fa o ntse o etsa tumelo ya ga Hana.
^ ser. 7 Le fa pego eno ya Baebele e re Jehofa ‘o ne a tswetse sebopelo sa ga Hana,’ ga go na bosupi bope jwa gore Modimo o ne a galefetse mosadi yono yo o ikanyegang le yo o boikobo. (1 Sam. 1:5) Baebele e a tle e bue ka ditiragalo dingwe tse Modimo a neng a letlelela gore di direge ka lobaka lo lo rileng.
^ ser. 9 Sekgala seno se lekanyediwa ka motse o Elekana a goletseng kwa go one wa Rama, one motse o mo motlheng wa ga Jesu o ka tswang o ne o bidiwa Arimathea.


text:
Fa o Tlhokafaletswe
FA E le gore o kile wa tlhokafalelwa, gongwe le wena o kile wa hutsafala thata, wa jewa ke bodutu le go felelwa ke maatla. Gongwe o ne o galefile, o ipona molato e bile o boifa. O ka tswa o ile wa ipotsa gore a ga go botoka bogolo gore o swe.
Ga go phoso go ikutlwa ka tsela eno. Nnete ke gore, go bontsha gore o ne o rata motho yo o tlhokafetseng. A mme go na le sengwe se se ka go thusang gore o kgone go itshoka le fa o le mo botlhokong jo bo kalo?
SE SE THUSITSENG BA BANGWE GO ITSHOKA
Le fa go lebega e kete kutlobotlhoko e o mo go yone ga e kitla e fela, dintlha tse di latelang di ka go thusa.
GA GO PHOSO GO UTLWA BOTLHOKO
Re utlwa botlhoko ka ditsela tse di farologaneng e bile bangwe ba ka tsaya lobaka go ikutlwa botoka. Mme go lela go ka fokotsa botlhoko jo o bo utlwang. Vanessa yo re buileng ka ene kwa tshimologong ya setlhogo seno a re: “Ke ne ke lela ka gonne ke batla go fokotsa botlhoko.” Sofía yo o tlhokafaletsweng ke monnawe a re: “Go akanya ka se se diragetseng go botlhoko tota, go tshwana le go tlhapisa ntho. Le fa botlhoko jwa teng bo tlhaba mo pelong seo se thusa ntho go fola.”
BOLELELA BA BANGWE GORE O IKUTLWA JANG
Ga go phoso gore ka dinako tse dingwe o batle go nna o le nosi. Mme ga go a siama gore o gane gore babangwe ba go thuse. Jared wa dingwaga di le 17 yo o tlhokafaletsweng ke rraagwe a re: “Ke ne ke bolelela ba bangwe gore ke ikutlwa jang. Ga ke dumele gore ba ne ba ntlhaloganya mme go ba bolelela go ne go nkimolola.” Janice yo re buileng ka ene mo ditlhogong tse di fetileng a re: “Go bua le ba bangwe go ile ga nkgomotsa tota. Go ile ga dira gore ke bone gore ba a nthata.”
LETLA BA BANGWE GO GO THUSA
Ngaka nngwe ya re: “Batho ba ba tlhokafaletsweng ba kgona go itshokela kutlobotlhoko le go tswelela ka botshelo fa ba letla ba malapa a bone le ditsala ba ba thusa.” Batho ba bangwe ba ka tswa ba batla go go thusa mme ba sa itse gore ba go thuse jang, ka jalo, ba bolelele.—Diane 17:17.
LETLA MODIMO A GO THUSE
Tina a re: “Ke ne ke tlwaetse go bolelela monna wa me sengwe le sengwe mme fa a sena go bolawa ke bolwetse jwa kankere, ke ne ke bolelela Modimo sengwe le sengwe. Letsatsi le letsatsi ke ne ke mo kopa gore a nthuse gore ke itshoke. Fa nka bua ka tsela e Modimo a nthusitseng ka yone, letsatsi le ka tlhaba la bo la phirima.” Tarsha yo o neng a na le dingwaga di le 22 fa mmagwe a tlhokafala a re: “Go bala Baebele letsatsi le letsatsi go ne go nkgomotsa. Go ne go nthusa gore ke kgone go akanya ka dilo tse di molemo.”
AKANYA O BONA BASWI BA TSHELA GAPE
Gape Tina a re: “Dikgwedi tsa ntlha fa monna wa me a sena go tlhokafala, kgang ya gore baswi ba tla tshela gape mo nakong e e tlang e ne e sa nkgomotse, ke ne ke batla monna wa me gone jaanong e bile bana ba me ba ne ba tlhoka rraabone. Gone jaanong kgang ya gore baswi ba tla tshela gape ke yone e nthusang go tswelela ka botshelo. Ke nna ke akantse gore ke tla mmona gape mo nakong e e tlang mme seo se dira gore ke nne ke itumetse!”
Go tla tsaya nako gore o ikutlwe botoka. Mme mafoko ano a ga Vanessa a ka go gomotsa. A re: “O ka nna wa ikutlwa e kete ga go kitla go siama mme fa nako e ntse e ya, o tla ikutlwa botoka.”
Le fa o sa kgone go tlogela go akanya ka motho yo o tlhokafetseng, o ka kgona go itumelela botshelo. Modimo o tla go thusa gore o kgone go nna le ditsala tse di go ratang. Mme mo nakong e e sa fediseng pelo, Modimo o tla dira gore batho ba ba suleng ba tshele gape. Modimo o batla go go bona o itumelela botshelo le ba masika. Ga o kitla o tlhola o utlwa botlhoko gape.


text:
ETSA TUMELO YA BONE | JOSEFA
“Tsweetswee Reetsang Toro Eno”
JOSEFA o ne a leba kwa botlhaba ka kutlobotlhoko a eletsa e kete a ka thoba mo setlhopheng sa batho ba ba tsayang loeto mmogo. Sekgalanyana ka kwa ga dithota ke Heberone kwa gagabo. Mo maitseboeng ano, rraagwe e bong Jakobe o tla bo a itisitse a sa itse gore morwawe yo a mo ratang thata o diragaletswe ke eng. Mme Josefa o ne a ka se ye kwa go ene gone jaanong; lekawana leno le ne le sa itse gore a le tla tsamaya le bona rraalone gape. Bagwebi ba ne ba mo tsepile matlho fa ba ntse ba pateletsa dikamela tsa bone go tsena mo tselaneng e e senyegileng e e yang kwa borwa. E re ka jaanong ba rekile Josefa, ba ne ba ka se mo letle a ba tswa dinaleng. Ba ne ba tsaya mosimane yono a le botlhokwa fela jaaka morwalo wa bone o o tlhwatlhwakgolo wa boroku le maokwane a a nkgang monate—dilo tse di tlhwatlhwakgolo tse di neng di tla dira poelo kwa Egepeto e e kgakala.
Josefa o tshwanetse a bo a ne a ise a fete dingwaga di le 17. Akanya a tswetse matlho go se kae a lebile kwa loaping fa letsatsi le phirimela ntlheng ya Lewatle le Legolo, a akanya kafa botshelo jwa gagwe bo sulafetseng ka gone ka tshoganyetso. O ne a thatafalelwa ke go dumela gore bomorwarraagwe ba batlile ba mmolaya le gore ba mo rekisitse go nna lekgoba. Josefa a ka tswa a ile a tsholola dikeledi. O ne a sa itse gore isagwe e mo tshwaretse eng.
Go tlile jang gore Josefa a tsene mo mathateng ao? Gape re ka ithuta eng mo tumelong ya lekawana leno le le neng la sotliwa le go tlhokomologiwa ke ba lelapa la gaabo?
GO GOLELA MO MAEMONG A A THATA
Josefa o goletse mo lelapeng le legolo—mme le sa itumela e bile le se seoposengwe. Tsela e Baebele e tlhalosang lelapa la ga Jakobe ka yone e re bontsha ditlamorago tse di botlhoko tsa go nyala lefufa—mokgwa o o tlwaelegileng o Modimo a neng a letla batho ba gagwe go o dira go fitlha Morwawe a tsosolosa molao wa kwa tshimologong wa go nyala motho a le mongwe. (Mathaio 19:4-6) Jakobe o ne a na le bana ba ka nna 14 ba a ba tsholetsweng ke basadi ba banè—basadi ba gagwe ba babedi, Lea le Ragele, le malata a bone, Silepa le Bileha. Go tswa kwa tshimologong, Jakobe o ne a rata Ragele yo montle. O ne a sa rate Lea, mogoloe Ragele, yo a neng a tsieditswe gore a mo nyale. Basadi bano ba ne ba tswelela ba gaisana ka tsela e e botlhoko e bile lefufa leo le ne la fetela mo baneng.—Genesise 29:16-35; 30:1, 8, 19, 20; 37:35.
Ragele e ne e le moopa ka lobaka lo loleele mme fa a tshola Josefa, Jakobe o ne a tshwara morwa yono wa gagwe yo a mo tsholetsweng mo botsofeng ka tsela e e kgethegileng. Ka sekai, fa lelapa le ne le ya go kopana le morwarraagwe Jakobe e bong Esau, yo a neng a batla go mmolaya, Jakobe o ne a dira gore Ragele le Josefa yo mmotlana ba nne kwa morago ga lelapa la gagwe lotlhe mo maemong a a sireletsegileng. Letsatsi leo le le tshosang le ile la ama Josefa fela thata. Akanya gore o ne a ikutlwa jang mo mosong oo, a gakgametse e bile a ipotsa gore goreng rraagwe yo o tsofetseng mme a sa ntse a nonofile a tlhotsa. O tshwanetse a bo a ile a gakgamadiwa ke go itse lebaka la seo: Mo bosigong jo bo fetileng, rraagwe o ne a sokasokana le moengele yo o maatla! Ka ntlha yang? Ka gonne Jakobe o ne a batla gore Jehofa Modimo a mo segofatse. Jakobe o ne a segofadiwa ka gore leina la gagwe le fetolwe go nna Iseraele. Setšhaba sotlhe se ne se tla bidiwa ka leina la gagwe! (Genesise 32:22-31) Fa nako e ntse e tsamaya, Josefa o ne a lemoga gore ditso tsa setšhaba seo di ne di tla tswa mo go bomorwa Iseraele!
Moragonyana, Josefa yo mmotlana o ne a lebana le masetlapelo fa ka tshoganyetso a swelwa ke motho yo a mo ratang. Mmaagwe o ne a tlhokafala fa a belega monnawe e bong Benjamine. Seno se ne sa hutsafatsa rraagwe fela thata. Akanya Jakobe a phimola Josefa dikeledi ka lorato a ntse a mo gomotsa ka tsholofelo e e gomoditseng rraagwemogolo e bong Aborahame. Josefa o tshwanetse a bo a ile a kgothadiwa ke go itse gore ka letsatsi lengwe Jehofa o tla tsosa mmaagwe! Gongwe lorato lo Josefa a neng a rata “Modimo . . . wa batshedi” le yo o pelotshweu ka lone, lo ne lwa gola. (Luke 20:38; Bahebera 11:17-19) Morago ga loso lwa mosadi wa gagwe, Jakobe o ne a nna a rata basimane bano ba babedi ba a ba tsholetsweng ke Ragele.—Genesise 35:18-20; 37:3; 44:27-29.
Bana ba bantsi ba ka senngwa ke go tshwarwa ka tsela eo e e kgethegileng; mme Josefa o ne a ithuta mo dinonofong tse dintsi tse di molemo tsa batsadi ba gagwe a bo a nna le tumelo e e nonofileng le bokgoni jwa go lemoga se se siameng le se se sa siamang. Fa a na le dingwaga di le 17, o ne a lemoga dilo tse diphoso tse bomogoloe ba neng ba di dira fa a ntse a disa le bangwe ba bone. A o ne a raelesega go nna a didimetse fela gore ba mo amogele? Le fa maemo e ka tswa e ne e le afe, o ne a dira se se siameng. O ne a begela rraagwe kgang eno. (Genesise 37:2) Gongwe bopelokgale jwa ga Josefa bo ne jwa tlhomamisetsa Jakobe gore morwawe yo o rategang o na le maikarabelo. Ruri seno ke sekao se se molemo se basha ba Bakeresete ba ka akanyang ka sone! Fa o raelesega go bipa boleo jo bo masisi jwa motho mongwe—gongwe mogoloo, monnao kgotsa tsala—go ka nna botlhale gore o etse Josefa mme o tlhomamise gore ba ba tshwanelegang go thusa modiraphoso, ba bolelelwa kgang eno.—Lefitiko 5:1.
Gape re ka ithuta sengwe mo botshelong jwa lelapa la gaabo Josefa. Le fa Bakeresete ba boammaaruri gompieno ba sa nyale lefufa, bontsi jwa malapa a bone ke a motsadi wa bobedi le a bana ba lenyalo la bobedi. Rotlhe re ka ithuta mo lelapeng la ga Jakobe gore go se rate bana ka go lekana le go nna le tlhaolele go kgaoganya lelapa. Batsadi ba ba botlhale ba malapa a motsadi wa bobedi, ba dira sotlhe se ba ka se kgonang go tlhomamisetsa bana ba bone le bana ba lenyalo la bobedi gore mongwe le mongwe wa bone o a ratwa le gore o na le bokgoni jo bo sa tshwaneng le jwa ba bangwe le gore le ene a ka dira gore go nne le boitumelo mo lelapeng.—Baroma 2:11.
LEFUFA LE A SIMOLOGA
Jakobe a ka tswa a ile a tlotlomatsa Josefa ka gonne a nnile le bopelokgale jwa go emela se se siameng. O ne a direla morwawe seaparo se se kgethegileng. (Genesise 37:3) Go lebega se ne se bidiwa seaparo sa methalo kgotsa seaparo se se nang le mebala e mentsi mme ga go na bosupi jo bo kalo jwa seo. E ka tswa e ne e le seaparo se seleele sa maemo a a kwa godimo, gongwe se bipa mabogo le maoto. Seaparo seno se ka tswa se ne se aparwa ke motlotlegi kgotsa kgosana.
Go bonala Jakobe a ne a na le maitlhomo a a molemo, mme Josefa a ka tswa a ne a amilwe ke tsela e rraagwe a neng a mmontsha ka yone gore o a mo rata e bile o mo tseela kwa godimo. Mme gone, seaparo seo se ne se tla mmakela mathata a a seng kana ka sepe. Gakologelwa gore mosimane yono e ne e le modisa. Seo se raya gore o ne a dira tiro e e boima. Akanya mosha yono a apere seaparo seno se se tlotlegang a tsamaya mo bojannyeng jo boleele, a palama maje kgotsa a leka go falotsa kwana e e tshwerweng ke setlhatshana sa mitlwa. Se se maswe le go feta, tsela e e kgethegileng e Jakobe a neng a bontsha ka yone gore o amogela Josefa, e ne e tla ama kamano ya ga Josefa le bomorwarraagwe jang?
Baebele e araba jaana: “E rile bomorwarraagwe ba bona gore rraabone o ne a mo rata go feta bomorwarraagwe botlhe, ba simolola go mo tlhoa, mme ba ne ba sa kgone go bua le ene ka kagiso.” * (Genesise 37:4) Go ne go ka tswa go utlwala go bo bomorwarraagwe Josefa ba ne ba mo fufegela, mme ba ne ba sa tshwanela go nna le maikutlo ao a letlhoo. (Diane 14:30; 27:4) A o kile wa fufegela mongwe fa a newa tlhokomelo kgotsa maemo a o neng o a batla? Gakologelwa bomorwarraagwe Josefa. Lefufa la bone le ne la ba tlhotlheletsa go dira dilo tse ba neng ba tla di ikwatlhaela thata. Sekao sa bone se gakolola Bakeresete gore go molemo go ‘ipela le ba ba ipelang.’—Baroma 12:15.
Ga go pelaelo gore Josefa o ne a kgona go lemoga letlhoo la bomorwarraagwe. A o ne a fitlha seaparo sa gagwe se sentle fa bomorwarraagwe ba atamela? A ka tswa a ile a raelesega go dira jalo. Le fa go ntse jalo, gakologelwa gore Jakobe o ne a batla gore seaparo seo e nne sesupo sa gore o a mo rata e bile o a mo amogela. Josefa o ne a batla gore rraagwe a tswelele a mo tshepa, ka jalo o ne a ikanyega mme a apara seaparo seo. Re ka ithuta sengwe mo sekaong sa gagwe. Le fa gone Rraarona yo o kwa legodimong a sa tlhaole ope, ka dinako dingwe o bontsha gore o rata batlhanka ba gagwe ba ba ikanyegang e bile o dira gore ba tlhomologe. Mo godimo ga moo, o batla gore ba farologane le lefatshe leno le le senyegileng e bile le se na boitsholo jo bo siameng. Fela jaaka seaparo se se kgethegileng sa ga Josefa, boitsholo jwa Bakeresete ba boammaaruri bo dira gore ba farologane le batho ba ba ba dikologileng. Boitsholo joo bo dira gore batho ba ba fufegele ba bo ba ba tlhoe. (1 Petere 4:4) A Mokeresete o tshwanetse go tshaba go itsiwe e le motlhanka wa Modimo? Nnyaa—Josefa le ene ga a ka a tshaba go apara seaparo sa gagwe.—Luke 11:33.
DITORO TSA GA JOSEFA
Go ise go ye kae, Josefa o ne a lora ditoro tse pedi tse di sa tlwaelegang. Mo torong ya ntlha, o ne a bona ene le bomorwarraagwe ba bofa dingata tsa korong. Le fa go ntse jalo, dingata tsa bomorwarraagwe di ne tsa dikologa ngata ya gagwe di bo di e ikobela fa yone e ntse e eme. Mo torong ya bobedi, letsatsi, ngwedi le dinaledi di le 11 di ne tsa ikobela Josefa. (Genesise 37:6, 7, 9) Josefa o ne a tla dirang ka ditoro tseno tse di sa tlwaelegang e bile di sa lebalege?
Ditoro tseno di ne di tswa kwa go Jehofa Modimo. E ne e le tsa boporofeti e bile Modimo o ne a batla gore Josefa a tlhalose molaetsa wa tsone. Ka tsela nngwe, Josefa o ne a tla tloga a dira se baporofeti botlhe ba neng ba tla se dira fa ba bolelela batho ba Modimo ba ba seng kutlo melaetsa le dikatlholo tsa gagwe.
Ka botlhale Josefa o ne a raya bomorwarraagwe a re: “Tsweetswee, reetsang toro eno.” Bomorwarraagwe ba ne ba tlhaloganya toro mme ga ba a ka ba e rata. Ba ne ba araba jaana: “A ruri o tlile go nna kgosi ya rona? kgotsa, A ruri o tlile go re laola?” Pego e tswelela ka go re: “Ka jalo ba bona lebaka le lesha la go mo tlhoa ka ntlha ya ditoro tsa gagwe le ka ntlha ya mafoko a gagwe.” Fa Josefa a bolelela rraagwe le bomorwarraagwe toro ya bobedi, ba ne ba dira se se tshwanang. Re bala jaana: “Rraagwe a . . . mo kgalema a mo raya a re: ‘Toro eno e o e lorileng e kayang? A ruri nna le mmago le bomorwarrago re tlile go tla re bo re go ikobela fa fatshe?’” Le fa go ntse jalo, Jakobe o ne a nna a akanya ka kgang eno. A Jehofa a ka tswa a ne a bua le mosimane yono?—Genesise 37:6, 8, 10, 11.
Josefa e ne e se ene fela motlhanka wa ga Jehofa yo o neng a laelwa gore a bolele melaetsa ya boporofeti e e sa rategeng e e neng e dira gore a bogisiwe. Jesu o ne a tlhomologile thata mo go bone e bile o ne a raya barutwa ba gagwe a re: “Fa ba mpogisitse, ba tla lo bogisa le lona.” (Johane 15:20) Bakeresete ba dingwaga tsotlhe ba ka ithuta go le gontsi ka tumelo le bopelokgale jwa ga Josefa yo mmotlana.
LETLHOO LE A GOLA
Go ise go ye kae, Jakobe o ne a laela Josefa yo o mmotlana gore a tseye loeto. Bomorwa Jakobe ba bagolwane ba ne ba disa matsomane kwa bokone gaufi le Shekema, kwa ba neng ba sa tswa go itirela baba gone. Jakobe o ne a tshwenyegile ka bomorwawe, ka jalo a romela Josefa gore a ye go ba tlhola. O akanya gore Josefa o ne a ikutlwa jang? O ne a itse gore bomorwarraagwe ba ne ba mo tlhoile thata! Ba ne ba tla ikutlwa jang fa a tla mo go bone e le mmueledi wa rraabone? Le fa go ntse jalo, Josefa o ne a nna kutlo mme a tsamaya.—Genesise 34:25-30; 37:12-14.
E ne e le loeto lo loleele—gongwe lo ka go tsaya malatsi a le manè kgotsa a le matlhano fa o tsamaya ka maoto. Shekema e ne e le dikilometara di ka nna 80 go ya kwa bokone jwa Heberone. Mme fa Josefa a le kwa Shekema, o ne a lemoga gore bomorwarraagwe ba ne ba ile kwa Dothane e e dikilometara di le 22 go ya kwa bokone. Kgabagare fa Josefa a atamela Dothane, bomorwarraagwe ba ne ba mmona a le kgakajana. Ka yone nako eo letlhoo la bone le ne la gola. Pego ya re: “Ba raana ba re: ‘Bonang! O a tla molori yole. Mme jaanong tlang re mmolayeng mme re mo latlheleng mo teng ga nngwe ya dipetse tsa metsi; mme re tla re o komeditswe ke sebatana se se bogale sa naga. Mme a re boneng gore go tla diragalang ka ditoro tsa gagwe.’” Le fa go ntse jalo, Rubene o ne a raya bomorwarraagwe a re ba latlhele Josefa mo petseng a tshela, a solofetse gore o ne a tla boa moragonyana mme a mo falotse.—Genesise 37:19-22.
Josefa o ne a ba atamela a sa belaele sepe, a solofetse gore ba tla bua ka kagiso. Go na le moo, bomorwarraagwe ba ne ba mo tlhasela! Ba ne ba dirisa dikgoka go mo apola seaparo sa gagwe se se kgethegileng, ba mo gogagogela kwa petseng e e se nang metsi ba bo ba mo latlhela mo go yone. Josefa a wa ka mpa ya sebete! Fa a itharabologelwa, o ne a leka go tswa mme a palelwa. Fa a ntse a lebile lesedinyana le le tswang kwa loaping o utlwa mantswe a bomorwarraagwe kgakajana. O ne a goela kwa go bone a kopa thuso mme ba mo itlhokomolosa fela. Ba ne ba ja gaufi le petse ba sa kgathale. Fa Rubene a sena go tsamaya ba ne ba akanya gape ka go bolaya mosimane, mme Juda a akantsha gore ba mo rekisetse bagwebi ba ba neng ba feta moo. Dothane e ne e le gaufi le tsela e e yang Egepeto e e dirisiwang ke bagwebi mme setlhopha sa batho ba ba tsayang loeto mmogo sa Baishemaele le Bamidiana se ne se sa tswa go goroga. Ba ne ba mo rekisa pele Rubene a boa. Ba rekisitse morwarraabone go nna lekgoba ka dishekele di le 20. *—Genesise 37:23-28; 42:21.
Jaanong a re boele kwa tshimologong. Fa Josefa a lebile kwa borwa mo tseleng e e yang Egepeto, go ne go lebega a latlhegetswe ke sengwe le sengwe. O ne a kgaogantswe le lelapa la gaabo! Ka dingwagangwaga o ne a ka se utlwalele sepe ka lone—gore Rubene o ne a tlalelwa jang fa a fitlhela Josefa a seyo; gore Jakobe o ne a hutsafala jang fa a sena go akediwa gore Josefa yo a mo ratang o tlhokafetse; gore rraagwemogolo e bong Isake yo a neng a sa ntse a tshela o tsoga jang; e bile o ne a ka se utlwalele sepe ka morwarragwe yo mmotlana e bong Benjamine, yo a neng a tla mo tlhologelelwa. A mme Josefa o ne a latlhegetswe ke sengwe le sengwe?—Genesise 37:29-35.
Josefa o ne a sa ntse a na le sengwe se bomorwarraagwe ba neng ba ka se mo tseele sone: tumelo. O ne a itse dilo di le dintsi ka Modimo wa gagwe e bong Jehofa mme go ne go se sepe se se neng se ka mo tseela kitso eo—go kgaoganngwa le lelapa la gaabo, go tshwarwa makgwakgwa fa ba le mo tseleng e e yang Egepeto, le go tlontlololwa ka go rekisiwa go nna lekgoba la Moegepeto yo o humileng e bong Potifaro. (Genesise 37:36) Mathata ao a ne a nonotsha tumelo ya ga Josefa a bo a dira gore a ikemisetse le go feta go atamalana le Modimo wa gagwe. Mo ditlhogong tse di tla tlang, re tla bona gore tumelo eo e ne ya thusa Josefa jang gore a dirisiwe ke Modimo wa gagwe, Jehofa, le gore a thuse lelapa la gaabo le le neng le le mo mathateng. Ruri go molemo gore re etse tumelo ya ga Josefa!
^ ser. 15 Babatlisisi bangwe ba re bomorwarraagwe Josefa ba ka tswa ba ne ba akanya gore mpho e Josefa a e filweng ke rraabone e ne le sesupo sa gore o batla go mo naya tshwanelo ya botsalwapele. Ba ne ba itse gore Josefa e ne e le morwa wa mosadi yo Jakobe a neng a mo rata thata—yo a neng a batla go mo nyala kwa tshimologong. Mo godimo ga moo, leitibolo la ga Jakobe e bong Rubene o ne a lala le mogadingwana wa ga rraagwe, ka go dira jalo a tlontlolola rraagwe mme a latlha tshwanelo ya gagwe ya go nna motsalwapele.—Genesise 35:22; 49:3, 4.
^ ser. 25 Tota le mo kgannyeng eno e e sa reng sepe, pego ya Baebele e nepile. Ditlankana tsa mo motlheng oo di bontsha gore makgoba a ne a rekisiwa ka dishekele di le 20 kwa Egepeto.


text:
Mmoloki a tsamaya, ka Sontaga, a ntse a tenegile mme ke ne ke sa itumela. Pele ga a tsena mo loring ya ga rraagwe a re, “O tlile go tla tantsheng ya materiki kwa Nokeng, ga ke re?”
“Ga o tlhoke le go botsa.”
* * * * *
Ka nako ya dijo tsa motshegare ka Mosupologo, Fani o ne a sa phuthologa. “A go na le sengwe se se phoso?” Ka mmotsa.
“Nnyaa … e seng go le kalo … ke eng fa o botsa?”
“Ga ke itse. A go na le sengwe se o batlang go se bua?”
“Nnyaa … legale, tota se teng. Ke batla go itse gore ….Ke raya gore ke ne ke akanya gore gongwe o batla go ya tantsheng ya materiki le nna?”
“Ee. E leng?”
“Ka Matlhatso a bobedi go tswa jaanong, ka kgwedi ya Lwetse e le malatsi a le somenne.”
“OK, go utlwala go siame.” Ke ne ke rata Fani. O ne a bua go tswa pelong ebile a le pelonomi. Go ne go tlile go nna monate kwa tatsheng.
Fa ke fitlha kwa gae, ka leletsa Mmoloki.
“Halo.”
“A o gorogile sentle kwa gae,” ka rialo.
“Ee, re gorogile sentle.”
“Bona, ke maswabi ka se se diragetseng mo mafelobekeng ano.”
“Go siame.”
“Ke na le dikgang tse di monate,” ka rialo.
“Ke dife?” Mmoloki a botsa.
“Fani o nkopile gore ke ye tantsheng ya materiki le ene fano. E ka re o ka bo o ne wa mmona fa o ne o le fano. Ke akanya gore o ka bo o mo ratile tota. Ke mo reile ka re go siame.”
“Go a itumedisa. E leng?”
“Ka di-14.”
“Tsa kgwedi eno?”
“Ee, a go na le sengwe?”
“Ke lone letsatsi la rona . A go raya gore o ka se tle kwano jaanong?”
Goreng ke sa gakologelwa seo? Ke ne ke sa itse gore ke reng. Ke ne ke setse ke reile Fani ka re ke tla tla, mme gape, a tota go tla bo go siame gore ke ye kwa tantsheng ya materiki kwa Nokeng? Ga ke sa tlhola ke nna koo; ga e sa tlhola e le sekolo sa me. Go ne go ntse jaaka ekete ke ne ke ngangatletse selo se ke neng ke sa tlola ke le karolo ya sone.
“Ke maswabi, Mmoloki, ke lebetse. Gongwe nka tla wa Nokeng mafelobeke morago ga tantshe ya materiki. Ke magelobeke a malatsi a mane, re tla kgona go senya nako e telele re le mmogo mo malatsing ao.”
“Ga ke itse, Baleka. Gongwe re tshwanetse go lebalana waitse. Nna ke bona o setse o gatetse pele mme go lebega o gatetse pele o se na le nna. Jaanong o ngwanyana wa toropo, o tshela botshelo jwa toropo. Ga ke bone gore a ke na le sebaka mo pelong ya gago”
* * * * *
Morago ga dibeke tse tharo ne ke le mo tseleng go ya gae kwa Nokeng. Erile bese e ema, ka bona Ntatemogolo a eme a na le Mighty mme matlho a me a tlala dikeledi. Ka tswa mo beseng ke siana ka itatlhela mo mabogong a ga Ntatemogolo.
“Oh, ke ne ke go tlhologeletswe jang ne!” Ka rialo. Ke bo ke inama ke tlamparela Mighty. Ra tsamaya sekgala se sekhutshwane go tswa kwa beseng go ya kwa ntlong ya ga Ntatemogolo gaufi le lebentlele la gagwe. Jaanong Nokeng e ne e lebega e le motsana o monnye thata o o didimetseng thata. Sengwe le sengwe se ne se lebega se tshwana mme gape se le pharologano. Ke ne ke tlhomamisa gore ke ne ke tlile go bolawa ke kutlobotlhoko fa ke ne le tlogela lefelo leno, mme ga go a nna jalo. Le fa ke ne ke ikutlwa e kare ga ke itse gore ke fa kae, ke ne ke itumeletse go boela mo gae.
Letsatsi le le latelang ka tsoga go santse go le moso mme ka palama baesekele ka ya kwa gaabo Mmoloki. Ke ne ke tshwenyegile, ka gonne ke ne ka felela ke ile tantsheng ya materiki le Fani. Go ne go le monate mme jaanong ke ne ke simolola go ikutlwa gore go ka kgonega gore ke itumele mo Joburg le gore ke ka nna le ditsala tse disha koo. Mme ke ne ke utlwisitse Mmoloki botlhoko ka go sa tle tantsheng ya materiki ya bone mo Nokeng. O ne a sa tlhola a araba diimeile tsa me le melaetsa ya Facebook, kgotsa go araba mogala fa ke letsa. O ne a tenegile mme ke ne ke tshogile gore gongwe botsala jwa rona bo ne bo fedile.
Pula e ne e setse e simolotse go na mo Nokeng mme sengwe le sengwe se ne se le setala ebile se le foreshe mme ka ya kwa gabone ka baesekele. Go ne go apogile sentle mo letsatsing leo mme loapi le le phepa le le botala jo bo tsabakelang. Fa ke tsena mo karateng ya bone ka baesekele, Lady a tla fa kgorong ya lesaka la yone e ntelela ka boitumelo. E ne e nkgakologelwa!
Mmoloki o ne a nkemetseng fa lebating fa ke ne ke fitlha fa ntlong. “A re tsamaye re palame dipitse,” a rialo fela.
Ra baakanya dipitse re bo re tsamaya re di palame re papile le noka, go se na ope yo o buang sepe. Fa re fitlha koo ra fologa re bo re nna mo letshitshing la yone.
“Re ditsala tsa bosakhutleng, seo ga se na go fetoga,” ka simolola. “Mme re tshwanetse go amogela gore ga ke sa tlhola ke nna mono. Dilo tse di re diragalelang tsatsi le letsatsi ga di tshwane. Nka se kgone go tswelela ke nna mo Nokeng mme ke nna kwa Joburg. Nka tsenwa le gone nka bolawa ke bodutu.”
“Ke tlhaloganya sentle. Ke amogela. Ke ne ke itse gore dilo di ne di tlile go fetoga; ke ne ke solofela fela gore di ne di tla seke di fetoge ka bonako. O bua boammaaruri, Nokeng ga e sa tlhola e le legae la gago. Legae la gago e kwa Joburg mme le nna ke tshwanetse go amogela seo,” Mmoloki a rialo, le fa ke ne ke bona matlho a gagwe a tlala dikeledi.
Ka mo tlamparela. “Ga ke akanye gore go na le molao o o reng motho o ka se nne le magae a mabedi. Gongwe Joburg le Nokeng ke magae a me ka bobedi.”
“Gongwe.” Mmoloki a nyenya mme Mighty ya sianela gaufi le ene e bo e latswa dikeledi tse di elelang mo marameng a gagwe.
“A go raya gore re santse re le ditsala?” Ka mmotsa.
“Ga re ise re tlogele go nna ditsala.” A ba a nyenya. “Mpolelele ka tantsi ya lona ya materiki le Fani wa gago he.”
Ka mo leba ke nyenya, mme ka go rialo ke itse gore ke mo gae gape.
***
Re bolelele gore o akanyang: ‘Gae’ ke kwa kae? A ke kwa o leng teng kgotsa kwa pelo ya gago e leng teng? A o ka nna le magae a mabedi?